НАЦРТ ЗАКОНА О МАЛОЛЕТНИМ УЧИНИОЦИМА КРИВИЧНИХ ДЕЛА И

ЗАШТИТИ МАЛОЛЕТНИХ ЛИЦА У КРИВИЧНОМ ПОСТУПКУ

Део први

УВОДНЕ ОДРЕДБЕ

Предмет закона

Члан 1.

Овим законом ближе се уређују одредбе материјалног кривичног правa које се примењују према малолетним учиниоцима кривичних дела, органи који га примењују, кривични поступак и извршење кривичних санкција према малолетним учиниоцима кривичних дела, као и заштита малолетних лица која су оштећена у кривичном поступку.

Циљ поступка према малолетнику

Члан 2.

Одредбе овог закона примењују се тако да се у законито и правично спроведеном кривичном поступку, малолетном учиниоцу кривичног дела (у даљем тексту: малолетнику) изрекне кривична санкција која обезбеђује остваривање његовог најбољег интереса, или да се такав интерес малолетника оствари невођењем кривичног поступка према њему, односно обуставом већ покренутог поступка према малолетнику онда када то налажу разлози целисходности, када се такво кривично негоњење малолетника или таква обустава поступка према њему може условити испуњавањем одређених обавеза од стране малолетника, а што се чини:

1) уз поштовање људских права и основних слобода, које за малолетнике не смеју бити мање од оних које имају пунолетни учиниоци кривичних дела;

2) уз уважавање најбољих интереса малолетних учинилаца, водећи рачуна о тежини кривичног дела, зрелости малолетника, степену развоја, способностима, склоностима и другим битним личним околностима;

3) без дискриминације по било ком основу, попут расе, пола, боје коже, језика, религије, сексуалног опредељења, политичког и другог мишљења, националног и социјалног порекла, имовног стања или другог својства;

4) уз уважавање права малолетних учиниоца да своје мишљење слободно изразе, непосредно или преко заступника, односно одговарајућег органа;

5) уз узимање у обзир мишљења и става малолетника у стварима и поступцима прописаним овим законом;

6) уз избегавање одређивања притвора и других ограничења личне слободе малолетника, као и уз одређивање притвора, само када је неопходан, ако се не може заменити другим блажим мерама и у најкраћем могућем трајању;

7) уз давање преваге посредовању и избегавању класичног начина решавања кривичне ствари, онда када се непокретањем кривичног поступка према малолетнику или обуставом већ покренутог поступка, другим одговарајућим мерама могу постићи друштвено оправдани циљеви, како према малолетнику, тако и у односу на оштећеног кривичним делом, као и ради стварања услова за складније односе у локалној заједници;

8) уз поштовање права на приватност малолетника током целокупног тока кривичног поступка;

9) уз давање предности кривичним санкцијама и другим мерама које се не извршавају у заводским условима, као и уз свођење на нужно минимално трајање заводске кривичне санкције, онда када је с обзиром на тежину кривичног дела, личне и породичне прилике малолетника, његов став према оштећеном и остале битне околности, неопходно да се малолетнику изрекне таква кривична санкција;

10) уз настојање да се јачају способности свих субјеката који поступају према малолетницима у кривичном поступку и током извршења кривичних санкција и мера; као и уз давање посебног значаја обуци и специјализацији, коришћењу научних и стручних искустава и учења из различитих области које су битне за права детета и преступништво малолетника и уз приступ који подразумева сарадњу између различитих органа и организација који се старају о добробити заштите деце и малолетника (у даљем тексту: малолетна лица), како би се обезбедило трајно старање у односу на малолетнике према којима се води кривични поступак, извршавају кривичне санкције или друге мере, а да би се на такав начин обезбедило уклапање малолетника у друштво, те одговарајућим васпитним утицајем спречило да поново чине кривична и друга кажњива дела.

Примена закона на пунолетна лица

Члан 3.

Одредбе овог закона примењују се и на пунолетна лица кад им се суди за кривична дела која су учинила као малолетници, а испуњени су услови које предвиђа овај закон, као и на лица која су кривично дело учинила као млађи пунолетници.

Искључење вођења кривичног поступка према деци

Члан 4.

Према лицу које у време извршења противправног дела, у закону предвиђеног као кривично дело, није навршило 14 година, не може се водити кривични поступак.

Узраст учиниоца

Члан 5.

Малолетник је лице које је у време извршења кривичног дела навршило 14, а није навршило 18 година.

Млађи малолетник је лице које је у време извршења кривичног дела навршило 14, а није навршило 16 година.

Старији малолетник је лице које је у време извршења кривичног дела навршило 16, а није навршило 18 година.

Млађе пунолетно лице је лице које је у време извршења кривичног дела навршило 18, а у време суђења није навршило двадесет једну годину и испуњава остале услове из члана 42. овог закона.

Примена одредаба других закона

Члан 6.

Према малолетним учиниоцима кривичних дела и малолетним лицима у кривичном поступку, примењују се одредбе овог закона, а ако тим одредбама није нешто прописано, примењују се одредбе Кривичног законика, закона који уређује кривични поступак, закона који уређује извршење кривичних санкција, као и кривичноправне одредбе других закона, које нису у супротности да одредбама овог закона.

Део други

КРИВИЧНОПРАВНЕ ОДРЕДБЕ О МАЛОЛЕТНИЦИМА

I. ОДРЕДБЕ МАТЕРИЈАЛНОГ КРИВИЧНОГ ПРАВА

1. Васпитни налози

Општа правила

Члан 7.

Према малолетном учиниоцу кривичног дела могу се применити један или више васпитних налога за кривично дело за које је прописана новчана казна или казна затвора до осам година.

Услови за примену васпитног налога су: признање кривичног дела од стране малолетника које је поткрепљено и другим доказима, околности под којим је то кривично дело учињено, које оправдавају примену васпитног налога, пристанак малолетника на примену васпитног налога и однос према кривичном делу и оштећеном, из којег произлази оправданост васпитног налога.

Признање малолетника из става 2 овог члана може бити дато приликом саслушања малолетника које спроводи орган поступка, када се оно уноси у записник или давањем изјаве јавном тужиоцу за малолетнике, односно у поступку пред судијом за малолетнике.

Сврха васпитних налога

Члан 8.

Сврха васпитних налога је да се не покреће кривични поступак према малолетнику или да се обустави поступак, односно да се применом васпитног налога утиче на правилан развој малолетника и јачање његове личне одговорности како убудуће не би чинио кривична дела.

Врсте васпитних налога

Члан 9.

Васпитни налози су:

1) пoрaвнaњe сa oштeћeним кaкo би сe измирењем малолетника са оштећеним, нaкнaдoм штeтe, рaдoм малолетника или нa други нaчин у целини или делимично oтклoнилe пoслeдицe кривичног дeлa;

2) редовно похађање школе или редовно одлажење на посао;

3) обављање, без накнаде, послова социјалног, хуманитарног, комуналног или еколошког садржаја;

4) похађање курсева или припрема и полагање испита којима се проверава одређено знање;

5) укључивање у одређене спортске активности;

6) подвргавање одговарајућем испитивању и одвикавању од употребе алкохолних пића и забрањених психоактивних контролисаних супстанци;

7) укључивање у појединачни или групни третман у одговарајућој здравственој установи, саветовалишту или другој овлашћеној организацији.

Избор васпитног налога

Члан 10.

При избору васпитног налога узима се у обзир интерес малолетника и интерес оштећеног.

Примена васпитног налога не треба да омета школовање или запослење малолетника.

Васпитни налог може да траје најдуже шест месеци, а у том року може се заменити другим васпитним налогом или укинути.

Избор и примењивање васпитног налога врши се у сарадњи са родитељима, усвојитељем или старатељем малолетника и надлежним органом старатељства.

Евиденција и статистика васпитних налога

Члан 11.

Орган који је одредио васпитни налог о њему води посебну евиденцију.

Евиденција из става 1. овог члана садржи:

1) податке о лицу коме је васпитни налог изречен и према коме је васпитни налог примењен;

2) назив органа који је изрекао васпитни налог и који надзире његову примену;

3) назив органа који примењује васпитни налог, као и податке о лицу којем је поверена примена васпитног налога;

4) податке о врсти и трајању васпитног налога;

5) друге податке од значаја за примену васпитног налога.

Подаци о одређеним и примењеним васпитним налозима, могу се дати само суду, јавном тужилаштву и органу старатељства.

Статистику о васпитним налозима који су одређени и примењени на територији Републике Србијеводи министарство надлежно за послове правосуђа.

Статистика из става 4. овог члана садржи:

1) податке о врсти кривичних дела за које је васпитни налог одређен;

2) податке о укупном број малолетника којима је одређен васпитни налог;

3) укупан број малолетника према којима је примењен васпитни налог;

4) податке о старосној и полној структура малолетника којима је одређен, односно према којима је примењен васпитни налог;

5) укупан број одређених васпитних налога класификованих по органу који их је изрекао;

6) податке о врсти васпитних налога и њиховом времену трајања.

У циљу вођења статистике о васпитним налозима, орган који води посебну евиденцију из става 1. овог члана дужан је да министарству надлежном за послове правосуђа доставља податке из посебне евиденције, у којима се не смеју наводити и подаци о личности малолетника, којима би се могао открити његов идентитет.

Образац на коме се води посебна евиденција васпитних налога прописује се актом министра надлежног за послове правосуђа.

Образац на коме се води статистика о васпитним налозима, начин достављања података за потребе статистике и начин вођења статистике ближе се уређује актом министра надлежног за послове правосуђа.

2. Кривичне санкције

а) Врсте кривичних санкција

Члан 12.

Малолетницима за учињена кривична дела могу се изрећи васпитне мере, казна малолетничког затвора и мере безбедности предвиђене Кривичним закоником, осим мере безбедности забране вршења позива, делатности или дужности и мере безбедности јавног објављивања пресуде.

Млађим малолетницима могу се изрећи само васпитне мере.

Сврха васпитних мера и казне малолетничког затвора

Члан 13.

У оквиру опште сврхе кривичних санкција прописане Кривичним закоником, сврха кривичних санкција према малолетницима је да се надзором, пружањем заштите и помоћи, као и обезбеђивањем општег и стручног оспособљавања утиче на развој и јачање личне одговорности малолетника, на васпитавање и правилан развој његове личности, како би се обезбедило да убудуће не врши кривична дела.

б) Васпитне мере

Врсте васпитних мера

Члан 14.

Васпитне мере су:

1) мере упозорења и усмеравања: судски укор и посебне обавезе;

2) мере појачаног надзора: појачан надзор од стране родитеља, усвојитеља или старатеља, појачан надзор у другој породици, појачан надзор од стране органа старатељства, појачан надзор уз дневни боравак у одговарајућој установи за васпитавање и образовање малолетника;

3) заводска мера - упућивање у васпитно-поправни дом.

Мере упозорења и усмеравања изричу се кад је потребно и довољно таквим мерама утицати на личност малолетника и његово понашање.

Мере појачаног надзора изричу се кад за васпитавање и развој малолетника треба предузети мере уз одговарајући стручни надзор и помоћ, а није потребно малолетниково потпуно одвајање из средине у којој живи.

Заводска мера изриче се према малолетнику према коме треба предузети мере васпитавања, лечења и оспособљавања уз његово потпуно одвајање из средине у којој живи, ради вршења појачаног утицаја на малолетника. Заводска мера изриче се као последње средство и може трајати, у границама одређеним овим законом, само колико је потребно да би се остварила сврха васпитних мера.

Избор васпитне мере

Члан 15.

При избору васпитне мере суд ће посебно узети у обзир узраст и зрелост малолетника, друга својства његове личности, тежину дела, побуде из којих је дело учинио, средину и прилике у којима је живео, понашање после учињеног кривичног дела, а посебно, да ли је спречио или покушао да спречи наступање штетне последице, накнадио или покушао да накнади причињену штету, да ли је према малолетнику раније била изречена кривична или прекршајна санкција, као и све друге околности које могу бити од утицаја за изрицање оне мере којом ће се најбоље постићи сврха васпитних мера.

Судски укор

Члан 16.

Судски укор се изриче ако се из односа малолетника према учињеном кривичном делу и његове спремности да убудуће не чини кривична дела може закључити да га је довољно само прекорити.

При изрицању судског укора суд ће малолетнику указати на неприхватљивост његовог поступка и предочити да му може бити изречена друга санкција ако поново учини кривично дело.

Посебне обавезе

Члан 17.

Суд малолетнику може изрећи једну или више посебних обавеза, ако оцени да је одговарајућим захтевима или забранама потребно утицати на малолетника и његово понашање.

Суд може малолетнику изрећи обавезу:

1) да се извини оштећеном;

2) да у оквиру сопствених могућности накнади штету коју је проузроковао;

3) да редовно похађа школу или не изостаје са посла;

4) да се оспособљава за занимање које одговара његовим способностима и склоностима;

5) да се, без накнаде, укључи у рад хуманитарних организација или у послове социјалног, хуманитарног, комуналног или еколошког садржаја;

6) да се укључи у одређене спортске активности;

7) да се подвргне одговарајућем испитивању и одвикавању од употребe алкохолних пића и забрањених психоактивних контролисаних супстанци;

8) да се укључи у појединачни или групни третман у одговарајућој здравственој установи или саветовалишту и да поступа по програмима рада који су за њега сачињени у тим установама;

9) да похађа курсеве за стручно оспособљавање или да се припрема и полаже испите којима се проверава одређено знање;

10) да не може да напусти место пребивалишта или боравишта, без сагласности суда.

Приликом избора појединих обавеза суд ће посебно водити рачуна да оне буду прилагођене личности малолетника и приликама у којима живи, односно ценити његову спремност да сарађује у њиховом остваривању.

Посебне обавезе из става 2. тач. 3) и 4) и тач. 6) до 10) овог члана могу се изрећи у трајању до једне године, с тим да суд може, док траје извршење, изменити или обуставити њихово извршење.

У оквиру обавезе из става 2. тачка 2) овог члана суд ће одредити висину и начин накнаде штете радом малолетника, и то највише 60 часова у периоду од три месеца, колико може трајати ова посебна обавеза, али тако да тај рад не омета школовање или запослење малолетника.

У оквиру обавезе из става 2. тачка 5) овог члана малолетник може радити највише 120 часова у периоду од шест месеци, колико може трајати ова посебна обавеза, али тако да тај рад не омета његово школовање или запослење.

Надзор над извршењем посебних обавеза врши суд, с тим што о томе може тражити извештај и мишљење органа старатељства.

Када изриче ову васпитну меру, суд ће малолетника упозорити да му у случају неиспуњења једне или више посебних обавеза оне могу бити замењене неком другом обавезом, односно другом васпитном мером.

Појачан надзор од стране родитеља, усвојитеља или старатеља

Члан 18.

Меру појачаног надзора од стране родитеља, усвојитељ или старатеља суд ће изрећи ако су родитељи, усвојитељ, односно старатељ пропустили да врше потребну бригу и надзор над малолетником, а у могућности су да овакву бригу и надзор врше и то се од њих може с основом очекивати.

Мера из става 1. овог члана може да траје најмање шест месеци, а највише две године, с тим да суд накнадно одлучује о њеном престанку.

Кад суд изрекне меру из става 1. овог члана даје родитељу, усвојитељу, односно старатељу потребна упутства и налаже му одређене дужности које треба да предузме за васпитавање малолетника, његово лечење и отклањање штетних утицаја на њега.

При изрицању мере из става 1. овог члана суд ће одредити да орган старатељства проверава њено извршење и указује помоћ родитељу, усвојитељу или старатељу.

Појачан надзор у другој породици

Члан 19.

Ако родитељ, усвојитељ, односно старатељ малолетника нису у могућности да над њим врше надзор или ако се то од њих не може с основом очекивати, малолетник ће се сместити у другу породицу која је вољна да га прими и која има могућности да над њим врши појачан надзор.

При изрицању мере из става 1. овог члана суд ће одредити да орган старатељства проверава њено извршење и указује помоћ породици у коју је малолетник смештен.

Мера појачаног надзора у другој породици може да траје најмање шест месеци, а највише две године, с тим да суд накнадно одлучује о њеном престанку. Извршење ове мере обуставиће се када родитељи, усвојитељ, односно старатељ малолетника стекну могућност да над њим врше појачан надзор или када према резултату извршења мере престане потреба за појачаним надзором.

Појачан надзор од стране органа старатељства

Члан 20.

Ако родитељи, усвојитељ, односно старатељ малолетника нису у могућности да врше појачан надзор, а не постоје услови за појачан надзор у другој породици, малолетник ће се ставити под надзор органа старатељства.

Мера из става 1. овог члана може да траје најмање шест месеци, а највише две године, с тим да суд накнадно одлучује о њеном престанку.

Док траје мера из става 1. овог члана малолетник остаје код својих родитеља или других лица која га издржавају, односно која се о њему старају, а појачан надзор над њим врши одређено службено лице органа старатељства или друго стручно лице које одреди орган старатељства.

Орган старатељства брине се о школовању малолетника, његовом запослењу, одвајању из средине која на њега штетно утиче, потребном лечењу и сређивању прилика у којима живи.

Појачан надзор уз дневни боравак у одговарајућој установи за васпитавање и образовање малолетника

Члан 21.

Меру појачаног надзора уз обавезу дневног боравака у установи за васпитавање и образовање малолетника, суд ће изрећи ако је уз неку од одговарајућих васпитних мера појачаног надзора потребно и ангажовање стручних лица у посебној установи која се бави васпитавањем и образовањем малолетника.

Мера из става 1. овог члана може да траје најмање шест месеци, а највише две године, с тим да суд накнадно одлучује о њеном престанку.

Док траје ова мера малолетник и даље остаје код својих родитеља или других лица која се о њему старају, а у току дана проводи одређено време у установи за васпитавање и образовање малолетника, али тако да то не омета његово школовање или редовно одлажење на посао. У таквој установи ће се одговарајућим васпитним и образовним садржајима утицати на будући живот и понашање малолетника у ужој и широј социјалној средини. О извршењу ове мере стара се орган старатељства.

Посебне обавезе уз мере појачаног надзора

Члан 22.

Уз васпитну меру појачаног надзора суд може малолетнику изрећи једну или више посебних обавеза из члана 17. став 2. овог закона.

На трајање посебних обавеза које се могу изрећи уз меру појачаног надзора примењују се одредбе члана 17. ст. 4. до 6. овог закона, с тим да суд може у том времену изменити или обуставити обавезе које је изрекао.

При изрицању посебних обавеза суд ће посебно указати малолетнику и његовим родитељима, усвојитељу односно старатељу да се у случају неиспуњења ових обавеза изречена мера појачаног надзора може заменити другом васпитном мером.

Упућивање у васпитно-поправни дом

Члан 23.

Суд ће изрећи меру упућивања у васпитно-поправни дом малолетнику према коме, поред издвајања из дотадашње средине, треба применити појачане мере надзора и посебне стручне програме васпитавања.

При одлучивању да ли ће изрећи меру из става 1. овог члана суд ће посебно узети у обзир ранији живот малолетника, тежину и природу учињеног кривичног дела и околност да ли је према малолетнику раније била изречена нека кривична или прекршајна санкција.

Мера из става 1. овог члана може да траје најмање годину дана, а највише пет година, с тим да суд сваких шест месеци разматра да ли постоје основи за обуставу извршења мере или за њену замену другом васпитном мером.

У одлуци којом изриче меру из става 1. овог члана, суд ће одредити трајање мере, с тим да се најдуже трајање ове мере одређује на пуне године.

Условни отпуст код упућивања у васпитно-поправни дом

Члан 24.

Малолетника који је у васпитно-поправном дому провео најмање годину дана суд може условно отпустити из завода, ако се на основу успеха постигнутог у васпитању може основано очекивати да он неће убудуће вршити кривична дела и да ће се у средини у којој буде живео добро владати.

Суд може одлучити да се према малолетнику док траје условни отпуст одреди нека мера појачаног надзора уз могућност примењивања једне или више одговарајућих посебних обавеза из члана 17. став 2. овог закона.

Условни отпуст траје најдуже до истека законског рока упућивања у васпитно-поправни дом, ако пре тога суд није обуставио извршење васпитне мере или је заменио другом мером.

Ако за време трајања условног отпуста малолетник учини ново кривично дело, или ако одређена мера појачаног надзора не постиже сврху или малолетник не испуњава посебне обавезе које су му одређене уз меру појачаног надзора, суд може опозвати условни отпуст. Време проведено на условном отпусту не урачунава се у законско трајање изречене васпитне мере.

Обустава извршења и замена изречене васпитне мере другом васпитном мером

Члан 25.

Ако се после доношења одлуке о изрицању посебне обавезе, мере појачаног надзора или заводске мере појаве околности којих није било у време доношења одлуке или се за њих није знало, а које би значајно утицале на избор васпитне мере, или ако се одлука не може извршити услед одбијања малолетника или његових родитеља, усвојитеља, односно старатеља да поступе по изреченој мери или по налогу онога ко меру извршава или ако наступе друге околности предвиђене законом, а оне би биле од утицаја на доношење одлуке, суд може обуставити извршење или изречену меру заменити мером посебних обавеза, мером појачаног надзора или заводском васпитном мером.

Ако за поједине мере није другачије прописано, осим случајева из става 1. овог члана, извршење посебних обавеза, мере појачаног надзора или заводске мере може се, с обзиром на постигнути успех у васпитавању, обуставити, а може се заменити мером посебних обавеза, мером појачаног надзора или заводском васпитном мером којом ће се боље постићи сврха васпитних мера, с тим што се извршење мере упућивања у васпитно-поправни дом не може обуставити пре истека рока од шест месеци.

Поновно одлучивање о васпитним мерама

Члан 26.

Ако је од правноснажности одлуке којом је изречена нека од мера посебних обавеза или мера појачаног надзора протекло више од шест месеци или ако је од правноснажности одлуке којом је изречена заводска мера протекло више од једне године, а извршење није започето, суд ће поново ценити потребу извршења изречене мере. При томе суд може одлучити да се раније изречена мера изврши, не изврши или да се замени другом мером.

Изрицање васпитне мере за кривична дела у стицају

Члан 27.

Ако је малолетник учинио више кривичних дела у стицају, а суд одлучи да изрекне васпитну меру, цениће јединствено сва дела и изрећи ће само једну васпитну меру, осим у случају предвиђеном чланом 22. став 1. овог закона.

Суд ће на исти начин поступити и ако се после изречене васпитне мере утврди да је малолетник пре или после њеног изрицања учинио друго кривично дело.

Давање података о изреченим васпитним мерама

Члан 28.

Подаци о изреченим васпитним мерама могу се дати на образложен захтев само суду, јавном тужилаштву, организационој јединици полиције надлежној за сузбијање малолетничке делинквенције и органу старатељства.

в) Казна малолетничког затвора

Кажњавање старијих малолетника

Члан 29.

Старијем малолетнику који је учинио кривично дело за које је законом прописана казна затвора тежа од пет година, може се изрећи казна малолетничког затвора ако због високог степена кривице, природе кривичног дела, његове тежине и околности под којима је учињено, не би било оправдано изрећи васпитну меру.

Малолетнички затвор

Члан 30.

Малолетнички затвор не може бити краћи од годину дана ни дужи од десет година, а изриче се на пуне године и месеце.

Одмеравање казне малолетничког затвора

Члан 31.

Суд ће старијем малолетнику одмерити казну малолетничког затвора у границама које су овим законом прописане, имајући у виду сврху малолетничког затвора и узимајући у обзир све околности прописане Кривичним закоником које утичу на висину казне, као и степен зрелости малолетника.

Старијем малолетнику за одређено кривично дело суд не може изрећи казну малолетничког затвора у трајању дужем од прописане казне затвора за то дело, али суд није везан за најмању меру прописане казне.

Одмеравање казне малолетничког затвора за кривична дела у стицају

Члан 32.

Ако старији малолетник учини више кривичних дела у стицају, а суд нађе да за свако кривично дело треба изрећи казну малолетничког затвора, одмериће по слободној оцени за сва дела једну казну у границама одређеним у члану 30. овог закона.

Ако суд нађе да би за неко кривично дело у стицају старијег малолетника требало казнити, а за друга кривична дела изрећи васпитну меру, за сва дела у стицају изрећи ће само казну малолетничког затвора.

Ако суд нађе да би за нека кривична дела у стицају требало изрећи васпитну меру, а за друга казну затвора, изрећи ће само казну затвора.

Суд ће на начин из ст. 1. до 3. овог члана поступити и у случају ако после изречене казне утврди да је осуђени пре или после њеног изрицања учинио друго кривично дело.

Условни отпуст код казне малолетничког затвора

Члан 33.

Лице коме је изречена казна малолетничког затвора суд може условно отпустити ако је издржало половину изречене казне, али не пре него што је протекла једна година, ако се може оправдано очекивати да ће се на слободи добро понашати и да неће вршити кривична дела. Уз условни отпуст суд може да одреди и неку од мера појачаног надзора уз могућност примењивања једне или више одговарајућих посебних обавеза из члана 17. став 2. овог закона.

На опозивање условног отпуста сходно се примењују одредбе Кривичног законика и члана 145. став 4. овог закона.

Застарелост извршења казне малолетничког затвора

Члан 34.

Казна малолетничког затвора не може се извршити ако је протекло:

1) десет година од осуде на малолетнички затвор преко пет година;

2) пет година од осуде на малолетнички затвор преко три године;

3) три године од осуде на малолетнички затвор преко једне године;

4) две године од осуде на малолетнички затвор од једне године.

Давање података из казнене евиденције о осудама на казну малолетничког затвора

Члан 35.

Подаци о осуди на казну малолетничког затвора не могу се дати никоме, осим у случајевима предвиђеним Кривичним закоником.

Престанак васпитне мере услед изрицања казне малолетничког затвора или затвора

Члан 36.

Ако за време трајања васпитне мере суд изрекне казну малолетничког затвора или затвора, васпитна мера престаје када осуђени започне издржавање казне.

Изузетно од става 1. овог члана, ако за време трајања васпитне мере упућивање у васпитно-поправни дом, суд изрекне казну малолетничког затвора или затвора, суд који је изрекао васпитну меру ће, пре истека казне, одлучити да ли ће се наставити извршење васпитне мере или ће се обуставити њено извршење.

Дејство васпитних мера и казне малолетничког затвора

Члан 37.

Васпитне мере и малолетнички затвор не повлаче правне последице које се састоје у забрани стицања одређених права прописане Кривичним закоником.

Лице према коме се извршава заводска васпитна мера, као и лице које издржава казну малолетничког затвора не може за то време вршити изборне функције у државним органима, органима територијалне аутономије, органима локалне самоуправе, органима управљања, пословодним органима или другим органима у предузећима или другим организацијама које послују државном имовином, односно организацијама којима је законом поверено вршење одређених јавних овлашћења.

Рехабилитација код казне малолетничког затвора

Члан 38.

Одредбе Кривичног законика о рехабилитацији сходно се примењују и на малолетнике осуђене на казну малолетничког затвора.

г) Примена мера безбедности и евиденција и статистика о изреченим кривичним санкцијама

Изрицање мера безбедности малолетницима

Члан 39.

Мере безбедности могу се изрећи малолетницима ако им је изречена васпитна мера или казна малолетничког затвора.

Мера безбедности обавезног психијатријског лечења и чувања у здравственој установи може се изрећи самостално, према одредбама Кривичног законика, уз сходну примену правила поступка за изрицење мере безбедности које су предвиђене законом који уређује кривични поступак.

Евиденција и статистички подаци о изреченим кривичним санкцијама

Члан 40.

Евиденцију о изреченим кривичним санкцијама води суд који је судио у првом степену.

Евиденција из става 1. овог члана води се у посебном уписнику, у који се уносе следећи подаци:

1) јединствени матични број грађана (ЈМБГ), име, име једног родитеља и презиме малолетника;

2) дан, месец, година и место рођења малолетника;

3) адреса последњег пребивалишта или боравишта малолетника, податак о надлежном органу старатељства;

4) раније изречена санкција – означење суда, броја предмета, врста и трајање санкције и да ли је санкција извршена;

5) врста изречене санкције, број одлуке суда и датум када је одлука суда постала правноснажна;

6) датум почетка извршења;

7) датум и разлог престанка извршења санкције;

8) напомене.

Статистичке податке о изреченим и извршеним васпитним мерама и казни малолетничког затвора за територију Републике Србије обрађује министарство надлежно за послове правосуђа.

Обрађују се следећи статистички подаци:

1) укупан број малолетника којима је изречена кривична санкција;

2) број малолетника према којима је вођен кривични поступак, према појединим кривичним делима;

3) укупан број посебних мера које су изречене малолетницима;

4) број посебних мера према врсти посебних мера који су изречене;

5) напомене.

У циљу браде статистичких података из става 4. овог члана, суд који води о изреченим кривичним санкцијама дужан је да министарству надлежном за послове првосуђа доставља анонимнизоване податке из те евиденције.

Образац уписника из става 2. овог члана уређује се Судским пословником.

Образац на коме се води статистички подаци из става 4. овог члана, начин достављања података за потребе обраде статистичких података и начин обраде података ближе се уређује актом министра надлежног за послове правосуђа.

д) Примена одредаба о кривичним санкцијама према малолетницима на пунолетна лица

Изрицање кривичних санкција пунолетним лицима за дела која су учинила као малолетници

Члан 41.

Пунолетном лицу које је навршило двадесет једну годину не може се судити за кривично дело које је учинило као млађи малолетник.

Пунолетном лицу које је кривично дело учинило као малолетник, а у време суђења није навршило двадесет једну годину, може се изрећи одговарајућа васпитна мера (посебне обавезе, мера појачаног надзора од стране органа старатељства или мера упућивања у васпитно-поправни дом), а из разлога предвиђених у члану 29. овог закона, казна малолетничког затвора. При оцени да ли ће и коју од ових санкција изрећи, суд ће узети у обзир све околности, а нарочито тежину учињеног дела, време које је протекло од његовог извршења, својства личности, владање учиниоца, као и сврху коју треба постићи овом санкцијом.

Изузетно од одредбе става 2. овог члана, пунолетном лицу које је у време суђења навршило двадесет једну годину, суд може, уместо малолетничког затвора, изрећи казну затвора или условну осуду.

Казна затвора, из става 3. овог члана изриче се у границама прописаним чланом ~~32~~30.овог закона и у погледу рехабилитације, застарелости, условног отпуста и правних последица осуде има исто правно дејство као и казна малолетничког затвора.

Пунолетним лицима наведеним у ст. 3. и 4. овог члана уз изречену санкцију може се изрећи одговарајућа мера безбедности под условима предвиђеним овим законом.

Изрицање васпитних мера млађим пунолетним лицима

Члан 42.

Учиниоцу који је као пунолетан учинио кривично дело за које је прописана казна затвора до пет година, а у време суђења није навршио двадесет једну годину, суд може изрећи меру посебних обавеза или меру појачаног надзора од стране органа старатељства.

Учиниоцу који је као пунолетан учинио кривично дело за које је прописана казна преко пет, а до десет година затвора, а у време суђења није навршио двадесет једну годину, суд може изрећи меру упућивања у васпитно-поправни дом.

Када суд доноси одлуку у складу са ст. 1. и 2. овог члана узима у обзир личност учиниоца, околности под којима је кривично дело учињено, понашање учиниоца после учињеног кривичног дела, као и све околности на основу којих се може очекивати да ће се кривичним санкцијама из става 1. и 2. овог члана остварити сврха кажњавања. Млађем пунолетном лицу коме је изречена васпитна мера суд може, под условима предвиђеним овим законом, изрећи одговарајућу меру безбедности.

II. КРИВИЧНИ ПОСТУПАК ПРЕМА МАЛОЛЕТНИЦИМА

1. Органи кривичног поступка према малолетницима

Члан 43.

Органи кривичног поступка према малолетницима су: полицајац за малолетнике, јавни тужилац за малолетнике и надлежни суд.

Полицајац за малолетнике

Члан 44.

Полицајац за малолетнике је овлашћено службено лице полиције које је стекло посебна знања из области права детета и малолетничког кривичног права.

Јавни тужилац за малолетнике

Члан 45.

Јавни тужилац за малолетнике је јавни тужилац, односно заменик јавног тужиоца који учествује у поступку према малолетнику, а стекао је посебна знања из области права детета и малолетничког кривичног права.

Састав суда за вођење првостепеног поступка

Члан 46.

Поступак према малолетнику у првом степену води се пред судијом за малолетнике и већем за малолетнике надлежног суда.

Веће за малолетнике у првостепеном суду састављено је од судије за малолетнике и двојице судија-поротника, по правилу различитог пола.

О жалбама против решења судије за малолетнике првостепеног суда, осим решења из члана 56. став 2. овог закона, одлучује ван претреса веће састављено од троје судија тог суда, којим председава судија који поседује посебна знања из области права детета и малолетничког кривичног права.

Надлежност и састав суда за вођење другостепеног поступка

Члан 47.

У другом степену одлучује апелациони суд у већу за малолетнике састављеном од троје судија.

Стручна оспособљеност судија

Члан 48.

Судија за малолетнике и председник првостепеног и другостепеног већа за малолетнике, као и судије другостепеног већа за малолетнике морају бити лица која су стекла посебна знања из области права детета и малолетничког кривичног права.

Судије-поротници бирају се из редова наставника, учитеља, васпитача, као и других стручних лица која имају искуство у раду са малолетним лицима.

Месна надлежност

Члан 49.

За поступак према малолетнику месно је надлежан, по правилу, суд његовог пребивалишта, а ако малолетник нема пребивалиште или оно није познато – суд боравишта малолетника.

Поступак према малолетнику се може спровести пред судом боравишта малолетника који има пребивалиште или пред судом места извршења кривичног дела, односно пред судом на чијем се подручју налази завод за извршење кривичних санкција у којој се малолетник налази, ако је очигледно да ће се пред тим судом лакше спровести поступак.

2. Кривични поступак према малолетницима

а) Опште одредбе

Лица према којима се води поступак

Члан 50.

Одредбе овог закона примењују се у поступку према лицима за која постоје основи сумње или основана сумња да су учинила кривично дело као малолетници, а у време покретања поступка, односно суђења нису навршила двадесет једну годину.

Одредбе чл. 52. до 54, чл. 58. и 60, члана 63. став 1, чл. 64. до 66. и члана 86. овог закона примењују се у поступку према млађем пунолетном лицу ако се до почетка главног претреса, на основу испитивања личности тог лица, установи да долази у обзир да му се изрекне васпитна мера из члана 42. овог закона.

Начело истине у кривичном поступку према малолетницима

Члан 51.

Суд и државни органи који учествују у кривичном поступку према малолетнику, дужни су да истинито и потпуно утврде чињенице које су од важности за доношење законите и правичне одлуке.

Забрана суђења малолетнику у одсуству

Члан 52.

Малолетнику се не може судити у одсуству.

Малолетник може бити удаљен приликом предузимања појединих радњи у поступку, у складу са одредбама овог закона.

Опште правило поступања према малолетнику

Члан 53.

При предузимању радњи којима присуствује малолетник, а нарочито приликом његовог саслушања, учесници у поступку дужни су да поступају обазриво, водећи рачуна о зрелости, другим личним својствима и заштити приватности малолетника, како вођење кривичног поступка не би штетно утицало на његов развој.

Обавезна стручна одбрана малолетника

Члан 54.

Малолетник мора имати браниоца приликом првог саслушања, као и од почетка поступка пред судијом за малолетнике, када се поступак води за кривично дело за које је прописана казна затвора преко три године.

Ако у случају обавезне одбране из става 1. овог члана, малолетник, његов законски заступник или сродници не узму браниоца, њега ће по службеној дужности поставити полицајац за малолетнике, односно јавни тужилац за малолетнике када се малолетник саслушава као осумњичени или судија за малолетнике у поступку који води.

Бранилац малолетника који је постављен по службеној дужности може бити само адвокат који је стекао посебна знања из области права детета и малолетничког кривичног права.

Када се бранилац по службеној дужности поставља од почетка поступка пред судијом за малолетнике у складу са ставом 1. овог члана, по правилу ће се поставити онај бранилац који је присуствовао првом саслушању малолетника.

Обавеза сведочења у поступку према малолетнику

Члан 55.

Нико не може бити ослобођен дужности да сведочи о околностима потребним за оцењивање зрелости малолетника, упознавање његове личности и прилика у којима живи.

Опште правило о спајању и раздвајању поступка према малолетнику

Члан 56.

Кад је малолетник учествовао у извршењу кривичног дела заједно са пунолетним лицем, поступак према њему ће се раздвојити и спровести по одредбама овог закона.

Поступак према малолетнику може се спојити са поступком против пунолетног лица и спровести по општим одредбама Законика о кривичном поступку, само ако је спајање поступка неопходно за свестрано разјашњење ствари. Решење о томе доноси веће за малолетнике суда. Против овог решења није дозвољена жалба.

Кад се спроводи јединствени поступак за малолетника и пунолетне учиниоце, у погледу малолетника ће се увек применити одредбе чл. 52. до 54, чл. 60. и 62, чл. 63. до 66. и 86. овог закона кад се на главном претресу разјашњавају питања која се односе на малолетника, као и чл. 88. и 89. овог закона, а остале одредбе овог закона – ако њихова примена није у супротности са вођењем јединственог поступка.

Вођење јединственог поступка у случају када је учинилац нека кривична дела учинио као малолетник, а нека као пунолетно лице и поступак изрицања мере безбедности малолетнику

Члан 57.

Кад постоји основана сумња да је лице учинило неко кривично дело као малолетно, а неко као пунолетно, по правилу ће се спровести јединствен поступак пред већем које суди малолетним лицима, уколико то лице у време покретања поступка није навршило двадесет једну годину.

Мера безбедности обавезног психијатријског лечења и чувања у здравственој установи, као и мера безбедности обавезног психијатријског лечења на слободи, се малолетнику изриче у поступку који се води сходном применом одредаба овог закона које се односе на поступак пред судијом за малолетнике и одредаба закона који уређује кривични поступак које се односе на поступак за изрицање мере безбедности.

Основна права и дужност органа старатељства у поступку према малолетницима

Члан 58.

У поступку према малолетницима, поред овлашћења која су изричито предвиђена у одредбама овог закона, орган старатељства има право да се упозна са током поступка, да у току поступка ставља предлоге и да указује на чињенице и доказе који су од важности за доношење правилне одлуке.

О сваком покретању поступка према малолетнику јавни тужилац за малолетнике ће обавестити надлежни орган старатељства.

Ако је јавни тужилац за малолетнике пропустио да о покретању поступка према малолетнику обавести надлежни орган старатељства, то ће учинити судија за малолетнике, који ће уз захтев за мишљење из члана 77. став 3. овог закона доставити и копију захтева јавног тужиоца за малолетнике за покретање поступка.

б) Мере за обезбеђење присуства малолетника

Опште правило

Члан 59.

Мере за обезбеђење присуства окривљеног и за несметано вођење кривичног поступка прописане законом који уређује кривични поступак, могу се сходно применити у поступку према малолетницима, када је то оправдано сврхом тог поступка.

Позивање и довођење малолетника

Члан 60.

Малолетник се позива преко родитеља, односно законског заступника, осим ако то није могуће због потребе хитног поступања или других околности.

Малолетнику се не могу достављати одлуке и друга писмена истицањем на огласној табли суда.

Кад се малолетник доводи, ову меру спроводе службена лица полиције, водећи рачуна о личности и достојанству малолетника.

Привремени смештај малолетника

Члан 61.

Ради пружања помоћи и заштите, судија за малолетнике може донети решење да се према малолетнику предузму мере привременог надзора од стране органа старатељства.

Судија за малолетнике може донети решење о привременом смештају малолетника у другу породицу, прихватилиште, васпитну или сличну установу, када је то потребно ради издвајања малолетника из средине у којој живи или ради.

Мере из ст. 1. и 2. овог члана могу трајати до завршетка поступка према малолетнику, осим мере привременог смештаја у прихватилиште, васпитну или сличну установу која може трајати најдуже два месеца.

Против решења из ст. 1. и 2. овог члана жалбу могу да изјаве малолетник, родитељ, усвојитељ, односно старатељ, бранилац и јавни тужилац за малолетнике у року од три дана од дана достављања решења. Жалба се подноси већу из члана 46. став 3. овог закона. Жалба не одлаже извршење решења.

Трошкови смештаја малолетника исплаћују се унапред из буџетских средстава и улазе у трошкове кривичног поступка.

Одређивање притвора малолетнику

Члан 62.

Изузетно, судија за малолетнике или веће за малолетнике може малолетнику одредити притвор када постоје разлози прописани закоником о кривичном поступку, ако се сврха ради чијег се остварења притвор одређује не може постићи мерама из члана 61. ст. 1. и 2. овог закона.

Притвор се према млађем малолетнику може одредити само ако се кривични поступак води за кривична дела за које је прописана казна затвора од три године или тежа казна.

Врeмe прoвeдeнo у притвoру, кao и свaкo другo лишeњe слoбoдe, урaчунaвa сe у трajaњe изрeчeнe вaспитнe мeрe упућивaњa у вaспитну устaнoву, упућивaњa у вaспитнo-пoпрaвни дoм и кaзну мaлoлeтничкoг зaтвoрa.

Нa oснoву рeшeњa o притвoру кoje je дoнeo судиja зa мaлoлeтникe, притвoр мoжe трajaти нajдужe мeсeц дaнa.

Вeћe зa мaлoлeтникe истoг судa мoжe, из oпрaвдaних рaзлoгa, прoдужити притвoр нajдужe joш зa два мeсeца.

Од подношења предлога за изрицање кривичне санкције, веће из члана 46. став 3.овог закона може одредити или продужити притвор који према старијем малолетнику може да траје најдуже до шест месеци, а према млађем малолетнику најдуже до три месеца.

Oд изрицaњa вaспитнe мeрe упућивaњa у вaспитнo-пoпрaвни дoм, односно oд изрицaњa кaзнe мaлoлeтничкoг зaтвoрa притвoр прeмa мaлoлeтнику мoжe трajaти нajдужe до шeст мeсeци.

У случajeвимa одређивања или прoдужaвaњa притвoрa пo ст. 6. и 7. oвoг члaнa вeћe зa мaлoлeтникe je дужнo дa свaких мeсeц дaнa испитa дa ли пoстoje рaзлoзи зa притвoр и дa дoнeсe рeшeњe o укидaњу или прoдужaвaњу притвoрa.

Ако првостепена одлука којом је изречена васпитна мера упућивања у васпитно-поправни дом, односно казна малолетничког затвора буде укинута, притвор према малолетнику у поновљеном поступку може трајати најдуже до шест месеци од дана укидања прве побијане одлуке.

Од подношења предлога за изрицање кривичне санкције, веће за малолетнике може одредити или продужити меру у смислу члана 61. ст. 1. и 2. овог закона.

Боравак малолетног лица у притвору

Члан 63.

Малолетно лице се налази у притвору одвојено од пунолетних лица. Изузетно, судија за малолетнике може одредити да малолетно лице буде у притвору заједно са пунолетним лицем, које на њега не би штетно утицало, а у супротном би усамљење малолетног лица дуже трајало и оставило штетне последице по развој његове личности.

Малолетном лицу у притвору ће се, према потребама, обезбедити приступ образовним програмима и пружити психосоцијална помоћ и подршка.

Судија за малолетнике има према притвореним малолетним лицима иста овлашћења која по закону који уређује кривични поступак припадају судији у погледу пунолетних притвореника, водећи рачуна о личности и потребама малолетног притвореника.

Начин извршења мере притвора према малолетном лицу ближе се уређује актом министра надлежног за послове правосуђа.

Објављивање донесених одлука и тока поступка према малолетнику

Члан 64.

Без дозволе суда не смеју се објављивати подаци о кривичном поступку према малолетнику, као ни одлука донесена у том поступку.

Приликом објављивања података из става 1. овог члана не може се навести име малолетника и други подаци на основу којих би се могао утврдити идентитет малолетника.

Искључење споразума

Члан 65.

Са малолетником се не може закључити споразум о признању кривичног дела нити споразум о сведочењу.

Хитност поступка према малолетнику

Члан 66.

Органи који учествују у поступку према малолетнику, као и други органи и установе од којих се траже обавештења, извештаји или мишљења, дужни су да поступају без одлагања како би се поступак што пре завршио.

Овлашћени тужилац у поступку према малолетнику и покретање поступка

Члан 67.

Кривични поступак према малолетнику покреће се за сва кривична дела по захтеву јавног тужиоца за малолетнике.

Право оштећеног да иницира покретање поступка према малолетнику

Члан 68.

За кривична дела за која се гони по предлогу или приватној тужби, поступак се може покренути ако је оштећени ставио предлог за покретање поступка надлежном јавном тужиоцу за малолетнике у року од три месеца од дана сазнања за кривично дело и малолетног учиниоца.

Ако јавни тужилац за малолетнике не поднесе захтев за покретање поступка према малолетнику, обавестиће о томе у року од осам дана оштећеног. Оштећени не може преузети кривично гоњење, али има право да у року од осам дана од пријема обавештења јавног тужиоца за малолетнике, а ако није обавештен, онда у року од три месеца од дана одбацивања кривичне пријаве, односно предлога из става 1. овог члана, захтева да веће за малолетнике тог суда одлучи о покретању поступка.

3. Ток поступка према малолетнику

а) Поступак према малолетнику од стране јавног тужиоца за малолетнике и полиције

Противправно дело законом прописано као кривично дело учињено од стране детета

Члан 69.

О противправном делу које је у закону предвиђено као кривично дело, учињеном од стране лица које у време извршења није навршило 14 година, полицајац за малолетнике сачињава извештај који доставља јавном тужиоцу за малолетнике и органу старатељства.

Кад јавни тужилац за малолетнике утврди да лице против кога је поднета кривична пријава или предлог оштећеног за покретање поступка у време извршења кривичног дела није навршило 14 година, одбациће кривичну пријаву или предлог оштећеног, а решење о одбацивању доставиће се органу старатељства ради предузимања мера у оквиру његових надлежности.

У случају да суд у току поступка утврди да лице према којем се поступак водио у време извршења кривичног дела није навршило 14 година, кривични поступак ће се обуставити, а решење о обустављању поступка доставиће се органу старатељства ради предузимања мера у оквиру његових надлежности.

Нецелисходност кривичног гоњења малолетника

Члан 70.

За кривична дела за која је прописана казна затвора до пет година или новчана казна јавни тужилац за малолетнике може одлучити да не захтева покретање кривичног поступка иако постоје докази из којих произлази основана сумња да је малолетник учинио кривично дело, ако сматра да не би било целисходно да се води поступак према малолетнику с обзиром на природу кривичног дела и околности под којима је учињено, ранији живот малолетника и његова лична својства. Ради утврђивања ових околности јавни тужилац за малолетнике може затражити обавештења од родитеља, усвојитеља, односно старатеља малолетника, других лица и установа, а кад је то потребно, може ова лица и малолетника позвати ради непосредног обавештавања. Он може затражити мишљење од органа старатељства о целисходности покретања поступка према малолетнику, а може прикупљање тих податка поверити и стручном лицу (социјалном раднику, психологу, педагогу, специјалном педагогу и др) ако га има у јавном тужилаштву.

Када јавни тужилац оцени да су испуњени услови из става 1. овог члана који се односе на нецелисходност кривичног гоњења малолетника, а ради се о кривичном делу за које је прописана казна затвора преко пет година, а до осам година, затражиће сагласност судије за малолетнике да се према малолетнику не захтева покретање поступка. Ако се судија за малолетнике сагласи са таквим захтевом, јавни тужилац ће поступити у складу са ставом 4. овог члана. Када судија за малолетнике оцени да нису испуњени услови из става 1. овог члана који се односе на нецелисходност кривичног гоњења малолетника, јавни тужилац за малолетнике ће поступити у складу са чланом 73. овог закона.

Кад је извршење кривичне санкције или примена васпитног налога према малолетнику у току, јавни тужилац за малолетнике може одлучити да не захтева покретање кривичног поступка за друго кривично дело малолетника, ако с обзиром на тежину тог кривичног дела, као и на кривичну санкцију која се извршава, односно васпитни налог који се примењује, не би имало сврхе вођење поступка и изрицање кривичне санкције или одређивање васпитног налога за то дело.

Кад јавни тужилац за малолетнике у случајевима из ст. 1. до 3. овог члана оцени да није целисходно да се покрене поступак према малолетнику, обавестиће о томе, уз навођење разлога, орган старатељства и оштећеног који може, у року од осам дана од дана пријема обавештења захтевати од већа за малолетнике тог суда да одлучи о покретању поступка. Такав захтев оштећени може упутити у року од три месеца од дана одбацивања кривичне пријаве, односно предлога оштећеног за покретање поступка, ако о непокретању поступка није обавештен. О непокретању поступка јавни тужилац за малолетнике ће обавестити и полицију, ако је тај орган поднео кривичну пријаву.

Одређивање васпитног налога као услова да се према малолетнику не покрене кривични поступак

Члан 71.

Јавни тужилац за малолетнике може одлуку о непокретању поступка из члана 70. став 1. овог закона условити пристанком малолетника и његових родитеља, усвојитеља или старатеља, као и спремношћу малолетника да прихвати и испуни један или више васпитних налога прописаних овим законом.

На образложену молбу малолетника, његових родитеља, усвојитеља или старатеља, на предлог браниоца малолетника, надлежног органа старатељства, односно уколико сам оцени да су испуњени услови из овог закона, јавни тужилац за малолетнике позваће малолетника и његове родитеље, усвојитеља или старатеља на посебно рочиште ради испитивања могућности да према малолетнику буде примењен један или више васпитних налога прописаних овим законом. О заказаном рочишту обавештава се и њему може присуствовати бранилац малолетника и представник органа старатељства, као и оштећени и његов пуномоћник.

Приликом избора појединог васпитног налога јавни тужилац за малолетнике ће посебно водити рачуна да оне буду прилагођене личности малолетника и приликама у којима живи, узимајући у обзир његову спремност да сарађује у њиховој примени.

За примену васпитног налога прописаног у члану 9. тачка 1) овог закона, неопходан је пристанак оштећеног. Споразум о поравнању између малолетника и оштећеног, ако се оштећени малолетник и његови родитељи, усвојитељ или старатељ сагласе са предлогом јавног тужиоца за малолетнике, може бити закључен и на рочишту из става 2. овог члана.

Ако малолетник у потпуности испуни преузети васпитни налог, о чему извештај може поднети орган старатељства, јавни тужилац за малолетнике ће донети решење о одбацивању кривичне пријаве, односно предлога оштећеног за покретање поступка.

Јавни тужилац за малолетнике пријаву, односно предлог оштећеног за покретање поступка, може одбацити и ако малолетник делимично испуни преузети васпитни налог, уколико нађе да покретање поступка, с обзиром на природу кривичног дела и околности под којима је учињено, ранији живот малолетника, његова лична својства и разлоге неиспуњења преузетог васпитног налога у потпуности, не би било целисходно.

Ако малолетник не испуни преузети васпитни налог или га испуни само делимично, али у мери која оправдава покретање поступка, јавни тужилац за малолетнике подноси захтев за покретање поступка судији за малолетнике надлежног суда.

О одбацивању кривичне пријаве, односно предлога оштећеног, јавни тужилац за малолетнике обавештава оштећеног, који нема право да захтева покретање поступка.

Обавезно испитивање могућности да се малолетник кривично не гони из разлога целисходности

Члан 72.

Када је против малолетника поднесена кривична пријава због кривичног дела за које је прописана новчана казна или казна затвора до пет година или је кривична пријава поднесена према малолетнику у погледу којег је извршење казне или васпитне мере већ у току, јавни тужилац за малолетнике, је дужан да без одлагања, по правилу пре него што предузме било коју другу радњу према малолетнику, а обавезно пре подношења судији за малолетника захтева да се према малолетнику покрене поступак, испита да ли су испуњени услови да поступи у складу са чланом 70. ст. 1. и 2. овог закона.

На исти начин, као што је то прописано у ставу 1 овог члана, јавни тужилац ће поступити и када о кривичном делу малолетника буде обавештен на други начин, а не поднесеном кривичном пријавом.

Када јавни тужилац поступи у складу са ставом 1. овог члана, дужан је да о томе сачини службену белешку, у којој ће навести које је радње спровео ради утврђивања постојања разлога из члана 70. ст. 1. и 2. овог закона, као и зашто је одлучио да се малолетник кривично гони, када је нашао да нема разлога из којих би произишло да не би било целисходно да се према малолетнику води поступак, с обзиром на критеријуме утврђене у члану 70. ст. 1. и 2. овог закона.

Ради утврђивања околности из којих произлази нецелисходност кривичног гоњења малолетника, јавни тужилац за малолетнике је дужан да предузме све потребне радње и у тим циљу може затражити обавештења од родитеља, усвојитеља, односно старатеља малолетника, других лица и установа, а када је то потребно, може ова лица и малолетника позвати ради непосредног обавештавања.

Обавезно испитивање потребе да се безусловно или условно поступи по начелу опортунитета кривичног гоњења

Члан 73.

Када оцени да постоје разлози из члана 70. ст. 1. и 2. овог закона, из којих произлази нецелисходност кривичног гоњења малолетника, јавни тужилац је дужан да, уколико је то могуће с обзиром на све околности случаја, према малолетнику безусловно не покрене кривични поступак.

Само онда када оцени да безусловно кривично гоњење малолетника не би било оправдано, с обзиром на личност малолетника, однос малолетника и оштећеног, природу кривичног дела и околности под којима је учињено, или с обзиром на друге битне околности, јавни тужилац за малолетнике ће као услов малолетнику да не буде кривично гоњен, одредити испуњене једног или више васпитних налога прописаних овим законом.

На образложену молбу малолетника, његових родитеља, усвојитеља или старатеља, на предлог браниоца малолетника, надлежног органа старатељства, односно уколико сам оцени да су испуњени услови прописани у овом закону, јавни тужилац за малолетнике позваће малолетника и његове родитеље, усвојитеља или старатеља на посебно рочиште ради испитивања могућности да према малолетнику буде примењен васпитни налог прописан овим законом.

О заказаном рочишту из става 3. овог члана, обавештава се и њему може присуствовати бранилац малолетника, представник органа старатељства, као и оштећени и његов пуномоћник.

Одлучивање суда о покретању поступка према малолетнику

Члан 74.

У случајевима из члана 68. став 2. и члана 70. став 4. овог закона веће за малолетнике првостепеног суда решава у седници пошто претходно прибави списе од јавног тужиоца за малолетнике. На седницу се позива јавни тужилац за малолетнике.

Веће за малолетнике може одлучити да се поступак не покрене или да се према малолетнику покрене поступак пред судијом за малолетнике. Против решења већа за малолетнике није дозвољена жалба.

Кад веће одлучи да се према малолетнику покрене поступак пред судијом за малолетнике, јавни тужилац за малолетнике мора учествовати у овом поступку.

Прикупљање обавештења од малолетника и саслушање малолетника као осумњиченог

Члан 75.

Када прикупља обавештења од малолетника, или када малолетника саслушава, полицајац за малолетнике чини то у присуству родитеља, усвојитеља или старатеља малолетника.

Изузетно, полицајац за малолетнике прикупља обавештења или саслушава малолетника и без присуства лица из става 1. овог члана, уз обавезно присуство представника органа старатељства, или представника установе за смештај малолетника ако су лица из става 1. овог члана спречена да присуствују, односно ако је то у интересу малолетника.

б) Поступак пред судијом за малолетнике

Члан 76.

Захтев јавног тужиоца да се према малолетнику покрене поступак пред судијом за малолетнике

Када нађе да постоји основана сумња да је малолетник учинио кривично дело, јавни тужилац за малолетнике подноси надлежном суду захтев да се према малолетнику покрене поступак пред судијом за малолетнике.

Захтев јавног тужиоца за малолетнике из става 1. овог члана садржи: име и презиме малолетника, његове године живота, опис и законски назив кривичног дела, означење суда пред којим ће се водити поступак према малолетнику, доказе из којих произлази основана сумња да је малолетник учинио кривично дело, предлог које доказе треба извести у поступку пред судијом за малолетнике, са назначењем чињеница које би се имале доказати и којим од предложених доказа, образложење које треба да садржи оцену степена зрелости малолетника, својстава његове личности, средине и прилика под којима малолетник живи, као и предлог да се малолетнику изрекне кривична санкција.

Ради прибављања доказа из става 1 овог члана, јавни тужилац за малолетнике спроводи сходном применом правила овог закона (члан 78 став 3), све потребне доказне радње које се према правилима закона који уређује кривични поступак, предузимају пре подношења оптужног предлога у скраћеном поступку.

Захтев јавног тужиоца за малолетнике из става 1. овог члана може да садржи предлог да се малолетнику одреди притвор или да се према малолетнику примене друге мере за обезбеђење присуства у кривичном поступку и његово несметано вођење.

Ако се судија за малолетнике не сложи са захтевом из става 1. овог члана, затражиће да о томе одлучи веће за малолетнике тог суда, које одлуку доноси у складу са чланом 74. овог закона.

Посебне чињенице које се утврђују у поступку пред судијом за малолетнике

Члан 77.

У поступку пре судијом за малолетнике, поред чињеница које се односе на кривично дело, посебно ће се утврдити узраст малолетника, чињенице потребне за оцену његове зрелости, испитаће се средина у којој и прилике под којима малолетник живи и друге околности које се тичу његове личности и понашања.

Ради утврђивања тих околности саслушаће се родитељи малолетника, усвојитељ, односно старатељ и друга лица која могу пружити потребне податке. Прикупљање ових података судија за малолетнике може поверити и стручном лицу (социјалном раднику, психологу, педагогу, специјалном педагогу и др), ако га има у суду.

О околностима из става 1. овог члана суд обавезно прибавља мишљење органа старатељства које садржи чињенице потребне за оцену степена зрелости, понашања и личности малолетника, његовог психофизичког, здравственог, васпитнообразовног и социјалноекономског стања, породичне ситуације, интеграције малолетника у социјално окружење, као и способности родитеља за задовољавање здравствених, образовних, васпитних и развојних потреба малолетника, а ако је према малолетнику била изречена заводска мера, прибавиће се извештај завода или установе о примени те мере.

Кад је за утврђивање здравственог стања малолетника, степена зрелости и других својстава личности, у случају да мишљење из става 3. овог члана не садржи све неопходне чињенице за доношење одлуке, потребно да малолетника прегледају вештаци, за овај преглед одредиће се лекари, психолози или педагози. Оваква испитивања малолетника могу се извршити у здравственој или другој установи.

Суд одређује рок за давање мишљења из става 3. овог члана.

Aкo орган старатељства не достави мишљење у року који је суд одредио, суд oбaвeштава лице кojе рукoвoди oргaнoм, a пo пoтрeби мoжe oбaвeстити нaдлeжнoг министрa или Влaду.

Суд мoжe зaтрaжити пoкрeтaњe дисциплинскoг пoступкa прoтив лицa зa кoje смaтрa дa je oдгoвoрнo зa нeдостављање извештаја из става 3. овог члана.

Начин извођења доказних радњи у поступку пред судијом за малолетнике и лица која им присуствују

Члан 78.

Судија за малолетнике заказаће рочиште у року од осам дана од дана пријема захтева да се према малолетнику покрене поступак пред судијом за малолетнике. У поступку пред судијом за малолетнике сходно се примењују одредбе закона који уређује кривични поступак, које се односе на одржавање главног претреса у скраћеном поступку.

Поступак пред судијом за малолетнике није јаван, а судија за малолетнике само изузетно, ако за то постоје оправдани разлози, може одлучити да поступку присуствују лица која се баве заштитом и васпитавањем малолетника или сузбијањем преступништва младих.

Судија за малолетнике сам одређује начин извођења појединих радњи држећи се при том одредаба овог закона и закона који уређује кривични поступак у мери која обезбеђује права окривљеног на одбрану, права оштећеног и прикупљање доказа потребних за одлучивање.

У поступку пред судијом за малолетнике не примењују се правила о основном и унакрсном испитивању сведока и вештака, већ та лица испитује судија за малолетнике, а малолетник, његов бранилац, јавни тужилац, као и родитељ, односно усвојитељ или старатељ малолетника, онда када присуствују испитивању сведока и вештака,.могу по одобрењу судије за малолетнике, сведоцима и вештацима да постављају питања.

Изузетно од става 4. овог члана, судија за малолетнике може да допусти сходну примену правила о основном и унакрсном испитивању сведока и вештака, ако оцени да је то оправдано разлозима правичности, као и да је то у интересу малолетника. који има браниоца.

Саслушању малолетника у поступку пред судијом за малолетнике морају присуствовати јавни тужилац, бранилац и родитељ, усвојитељ односно старатељ малолетника. Ако се присуство родитеља, усвојитеља, односно старатеља малолетника не може обезбедити из разлога објективне спречености, саслушању малолетника обавезно присуствује представник органа старатељства.

Испитивању сведока и вештака у поступку пред судијом за малолетнике обавезно присуствује бранилац малолетника, као и малолетник, када судија за малолетнике оцени да је његово присуство потребно, и ако је малолетник с обзиром на своју зрелост способан да сведоцима и вештацима поставља питања.

Осталим радњама у поступку пред судијом за малолетнике лица из става 6 овог члана, присуствују само када судија за малолетнике оцени да је њихово присуствовање потребно. Када оцени да је то неопходно у циљу заштите његове личности, судија за малолетнике може наредити да се приликом извођења појединих радњи малолетник удаљи.

Судија за малолетнике може ускратити присуство родитеља, усвојиоца, односно стараоца малолетника, ако је таква одлука у интересу малолетника, односно може донети одлуку да се малолетник саслуша у њиховом одсуству.

Саслушање малолетника, кад је то потребно, обавиће се уз помоћ психолога, педагога или другог стручног лица. Судија за малолетнике може одобрити да радњама у поступку присуствује и представник органа старатељства, који тада, може стављати предлоге и упућивати питања малолетнику који се саслушава, односно сведоцима и вештацима који се испитују.

Обустава поступка према малолетнику због одустанка јавног тужиоца за малолетнике од кривичног гоњења

Члан 79.

Ако у току поступка пред судијом за малолетнике или по његовом окончању јавни тужилац за малолетнике нађе да нема основа за вођење поступка према малолетнику или да постоје разлози из члана 70. ст. 1. и 2. овог закона, поднеће предлог судији за малолетнике да обустави поступак. О предлогу за обустављање поступка јавни тужилац за малолетнике обавестиће и орган старатељства који је дужан, ако се не слаже са предлогом јавног тужиоца за малолетнике, да о томе обавести судију за малолетнике у року од осам дана од дана пријема обавештења јавног тужиоца за малолетнике.

Ако се судија за малолетнике не сложи са предлогом јавног тужиоца за малолетнике затражиће, у року од три дана, да о томе одлучи веће за малолетнике тог суда. Веће за малолетнике доноси одлуку по прибављању изјаве од надлежног јавног тужиоца за малолетнике.

Када судија за малолетнике нађе да према малолетнику треба обуставити поступак због постојања разлога из члана 70. ст. 1. и 2. овог закона, обавестиће о томе јавног тужиоца за малолетнике. Ако јавни тужилац за малолетнике у року од осам дана не поднесе предлог судији за малолетнике да обустави поступак, судија за малолетнике ће затражити да о томе одлучи веће из члана 46. став 3. овог закона.

Одредба члана 74. став 3. овог закона важи и кад веће за малолетнике не усвоји предлог јавног тужиоца за малолетнике да се поступак обустави.

Веће за малолетнике може одлучити да се решење о обустављању поступка према малолетнику донесе у складу са одредбама из члана 80. овог закона.

Условљено обустављање поступка према малолетнику

Члан 80.

Јавни тужилац за малолетнике може поднети предлог да се поступак према малолетнику обустави под условом да малолетник прихвати да испуни један или више васпитних налога прописаних овим законом.

Ако се судија за малолетнике не сложи са предлогом јавног тужиоца за малолетнике, одлуку доноси веће за малолетнике у року од осам дана. Веће за малолетнике може донети решење о обустављању поступка према малолетнику ако нађе да одређивање васпитног налога прописаног овим законом није целисходно, а може донети и одлуку у смислу става 3. овог члана. Кад веће за малолетнике одреди један или више васпитних налога прописаних овим законом, надзор над њиховим спровођењем врши орган старатељства.

Кад судија за малолетнике прихвати предлог јавног тужиоца за малолетнике, одредиће малолетнику да испуни један или више васпитних налога прописаних овим законом, водећи рачуна да они буду прилагођени личности малолетника и приликама у којима живи, узимајући у обзир спремност малолетника да сарађује у испуњењу васпитних налога. У поступку за примењивање васпитног налога судија за малолетнике може заказати посебно рочиште на образложену молбу малолетника, његових родитеља, усвојитеља или старатеља или на предлог јавног тужиоца за малолетнике, браниоца малолетника и надлежног органа старатељства, односно уколико сам оцени да су испуњени услови из овог закона.

За испуњење васпитног налога из члана 9. став 1. тачка 1) овог закона неопходан је пристанак оштећеног.

Ако малолетник у потпуности испуни преузети васпитни налог, о чему извештај подноси орган старатељства, судија за малолетнике доноси решење о обустављању поступка.

Ако малолетник не испуни преузети васпитни налог или га испуни само делимично, али у мери која оправдава даље вођење поступка, судија за малолетнике о томе обавештава јавног тужиоца за малолетнике који ће у року од осам дана од пријема тог обавештења поднети образложени предлог у смислу члана 81. овог закона. Ако јавни тужилац за малолетнике нађе да нема основа за даље вођење поступка према малолетнику примениће одредбе члана 71. овог закона.

О обустављању кривичног поступка суд обавештава оштећеног, који нема право да захтева покретање поступка.

Ако је малолетник у потпуности накнадио штету насталу кривичним делом, оштећени нема право да остварује свој имовинскоправни захтев, а ако је штета накнађена делимично, оштећени може свој имовинскоправни захтев да остварује у парници.

Достављање списа јавном тужиоцу за малолетнике

Члан 81.

Пошто утврди све битне чињенице које се односе на кривично дело, зрелост и друге околности које су од значаја за упознавање личности малолетника и прилика у којима живи, судија за малолетнике доставља списе надлежном јавном тужиоцу за малолетнике, који је дужан да судији за малолетнике у року од осам дана:

1) изјави да одустаје од кривичног гоњења;

2) поднесе образложени предлог да се према малолетнику настави поступак и изрекне кривична санкција.

Одлуке судије за малолетнике

Члан 82.

Када јавни тужилац за малолетнике изјави да одустаје од кривичног гоњења, судија за малолетнике поступа у складу са чл. 79. и 80. овог закона.

Када јавни тужилац за малолетнике предложи да се малолетнику изрекне кривична санкција, судија за малолетнике, доставља предмет већу за малолетнике тог суда, осим када поступа у складу са ст. 3. и 4. овог члана.

Када прими предлог јавног тужиоца за малолетнике да се малолетнику изрекне кривична санкција, судија за малолетнике:

1) решењем обуставља кривични поступак према малолетнику када оцени да у складу са правилима закона који уређује кривични поступак, постоји неки од разлога за доношење пресуде којом се оптужба одбија или којом се оптужени ослобађа од оптужбе;

2) решењем обуставља кривични поступак према малолетнику када нађе да постоје околности из члана 70. ст. 1. и 2. овог закона, које указују да кривично гоњење малолетника није целисходно, када се могу сходно применити одредбе члана 80. овог закона;

3) решењем изриче малолетнику неку од кривичних санкција из члана 14. став 1. тач. 1) и 2) или члана 39. овог закона, када оцени да с обзиром на природу кривичног дела и околности под којима је учињено, као и личност малолетника и прилике под којима живи, није потребно малолетнику изрећи васпитну меру из члана 14. став 1. тачка 3) овог закона, нити казну малолетничког затвора из члана 30. овог закона.

Када судија за малолетнике нађе да с обзиром на личност малолетника, тежину кривичног дела које се малолетнику ставља на терет и околности под којима је оно учињено, однос малолетника према оштећеном или друге битне околности, очигледно није оправдано доношење неког од решења из става 3. овог члана, доставиће предлог јавног тужиоца да се малолетнику изрекне кривична санкција већу за малолетнике.

Када се поступак према малолетнику води за кривично дело за које се може изрећи казна од тридесет до четрдесет година затвора, судија за малолетнике обавезно доставља предлог јавног тужиоца да се малолетнику изрекне кривична санкција већу за малолетнике, осим када нађе да постоји разлози за обуставу кривичног поступка према малолетнику из става 3. тачка 1) овог члана, када ће донети решење о обустави поступка према малолетнику.

У решењу судије за малолетнике, којим се малолетнику изриче васпитна мера, малолетник се не оглашава кривим за противправно дело законом прописано као кривично дело, које је учинио, већ се само наводи опис дела из којег произилазе законска обележја кривичног дела, његов законски назив, као и мера која се изриче малолетнику, а у образложењу решења судија за малолетнике наводи битне чињеничне и правне разлоге из којих произилазе околности које оправдавају изрицање васпитне мере.

Обавештавање председника суда о предметима који нису окончани

Члан 83.

Судија за малолетнике обавештава председника суда сваких 30 дана о томе који предмети малолетника нису окончани и о разлозима због којих је по појединим предметима поступак још у току.

в) Поступак пред већем за малолетнике

Заказивање главног претреса

Члан 84.

Судија за малолетнике који је водио поступак у складу са чл. 76. до 80. и чланом 82. овог закона, не може да буде председник већа за малолетнике.

Кад прими предлог јавног тужиоца за малолетнике за изрицање кривичне санкције председник већа за малолетнике, заказује главни претрес.

Одржавање главног претреса

Члан 85.

У поступку према малолетницима се сходно примењују одредбе закона који уређује кривични поступак о припремама за главни претрес, о руковођењу главним претресом, о одлагању и прекидању главног претреса, о записнику и о току главног претреса, али суд може одступити од ових правила ако сматра да њихова примена у конкретном случају не би била целисходна.

Пре главног претреса не одржава се припремно рочиште.

Доказни поступак на главном претресу се одвија сходном применом одредаба закона који уређује кривични поступак, али имајући у виду сврху поступка према малолетницима (члан 2), као и члан 51. овог закона, председник већа може одлучити да се докази изводе на другачији начин и другачијим редоследом, него што је то прописано одредбама закона који уређује кривични поступак.

Сведоци и вештаци се на главном претресу испитују сходном применом одредаба закона који уређује кривични поступак, а сведоци и вештаци се могу испитивати основно и унакрсно само када малолетник има браниоца. Ако малолетник нема браниоца, сведоке и вештаке ће испитати председник већа, који ће тако поступити и у другим случајевима, када оцени да је такав начин испитивања сведока у интересу малолетника и да је оправдан разлозима правичности.

На главни претрес позива се малолетник, јавни тужилац за малолетнике, бранилац и орган старатељства.

Ако на главни претрес не дођу јавни тужилац за малолетнике и бранилац, главни претрес се неће одржати, а председник већа обавештава о томе непосредно вишег јавног тужиоца, односно надлежну адвокатску комору.

Ако на главни претрес не дође орган старатељства, главни претрес се неће одржати, осим ако председник већа оцени да присуство органа старатељства није неопходно, а претходно достављен извештај органа старатељства садржи све потребне податке за одлучивање.

О одржавању главног претреса обавештавају се родитељи малолетника, усвојитељ, односно старатељ.

Одредбе закона који уређује кривични поступак о измени и проширењу оптужбе примењиваће се и у поступку према малолетнику, али веће за малолетнике овлашћено је да и без предлога јавног тужиоца за малолетнике донесе одлуку на основу чињеничног стања које је утврђено на главном претресу.

Обавезно искључење јавности на главном претресу

Члан 86.

Кад се суди малолетнику, увек ће се искључити јавност.

Веће може дозволити да главном претресу присуствују лица која се баве заштитом и васпитавањем малолетника или сузбијањем преступништва младих.

У току главног претреса веће може наредити да се, осим јавног тужиоца за малолетнике, браниоца и представника органа старатељства, из заседања удаље сва или поједина лица.

За време извођења појединих доказа или говора странака, веће може наредити да се малолетник удаљи из заседања.

Заказивање, прекид и одлагање главног претреса

Члан 87.

Председник већа за малолетнике заказаће главни претрес у року од осам дана од дана пријема предлога јавног тужиоца за малолетнике.

Главни претрес се одлаже или прекида само изузетно.

Одлуке већа за малолетнике

Члан 88.

Веће за малолетнике није везано за предлог јавног тужиоца за малолетнике при одлучивању да ли ће према малолетнику изрећи казну малолетничког затвора или васпитну меру.

Веће за малолетнике може донети све одлуке прописане у члану 82.овог закона, а пресуду доноси само у случају када се малолетник оглашава кривим и када му се изриче казна малолетничког затвора.

Председник већа за малолетнике израдиће писмени отправак пресуде или решења у року од осам дана од дана објављивања.

У сложенијим предметима, на захтев председника већа за малолетнике, председник суда може продужити рок за израду писменог отправка пресуде најдуже за 15 дана.

Трошкови кривичног поступка и одлучивање о имовинскоправном захтеву

Члан 89.

Суд може малолетника обавезати на плаћање трошкова кривичног поступка и на испуњење имовинско правног захтева само ако је малолетнику изрекао кривичну санкцију или васпитни налог. Ако је према малолетнику поступак обустављен, трошкови поступка падају на терет буџетских средстава, а оштећени се ради остваривања имовинскоправног захтева упућује на парницу.

Када је кривична пријава одбачена применом одредаба члана 70. овог закона или је поступак према малолетнику обустављен у складу са одредбама члана 80. и члана 82. став 3. тачка 2) овог закона, трошкове поступка сноси малолетник, који има приходе или имовину, осим када суд одлучи да малолетника у потпуности или делимично ослободи од плаћања трошкова поступка, ако је то оправдано разлозима правичности.

г) Правни лекови у поступку према малолетницима

Општа правила која се односе на жалбу

Члан 90.

Против пресуде којом је малолетнику изречена казна малолетничког затвора, против решења којим је малолетнику изречена васпитна мера и против решења о обустављању поступка из члана 80. став 2. овог закона могу изјавити жалбу сва лица која имају право на жалбу против пресуде у смислу одредаба закона који уређује кривични поступак, у року од осам дана од дана пријема пресуде, односно решења.

Када је жалба поднесена у корист малолетника другостепени суд испитује по службеној дужности да ли је кривични закон повређен на штету малолетника, као и да ли постоји нека од следећих повреда одредаба поступка:

1) ако је суд био непрописно састављен или ако је у изрицању одлуке учествовао судија који је морао бити изузет;

2) ако је одлуку донео суд који због стварне ненадлежности није могао судити;

3) ако се одлука заснива на доказу на коме се према закону који уређује кривични поступак не може заснивати.

Жaлбa прoтив прeсудe, oднoснo рeшeњa кojим je изрeчeнa кaзнa мaлoлeтничкoг зaтвoрa или зaвoдскa вaспитнa мeрa зaдржaвa извршeњe.

Изузетно од става 3. овог члана по молби малолетника, а по саслушању родитеља или лица која се старају о малолетнику, суд може одлучити да се малолетник упути на извршење изречене казне малолетничког затвора или заводске васпитне мере и пре правноснажности пресуде.

У поступку по жалби против пресуде којом је малолетнику изречена казна малолетничког затвора, против решења којим је малолетнику изречена васпитна мера и против решења о обустављању поступка, сходно се примењују одредбе закона који уређује кривични поступак, које се односе на поступак по жалби против пресуде првостепеног суда.

На седницу другостепеног већа позваће се малолетник само ако председник већа или веће нађе да би његово присуство било корисно.

Одлуке другостепеног већа

Члан 91.

Другостепено веће може преиначити првостепену одлуку изрицањем теже санкције према малолетнику, само ако је то предложено у жалби.

Ако првостепеном одлуком није изречена казна малолетничког затвора или заводска мера, другостепено веће може ту казну, односно меру изрећи само ако одржи претрес. Малолетнички затвор у дужем трајању или тежа заводска мера од оне изречене првостепеном одлуком, може се изрећи и у седници другостепеног већа.

Захтев за заштиту законитости

Члан 92.

Захтев за заштиту законитости може се подићи како у случају када је судском одлуком повређен закон, тако и у случају када је према малолетнику неправилно изречена казна или васпитна мера.

Не може да се одбаци захтев за заштиту законитости који је поднесен у корист малолетника, због оцене да се не ради о питању које је од значаја за правилну и уједначену примену права.

Понављање кривичног поступка

Члан 93.

Одредбе о понављању кривичног поступка завршеног правноснажном пресудом сходно ће се примењивати и на понављање поступка завршеног правноснажним решењем о изрицању васпитне мере.

д) Надзор суда над спровођењем мера

Судски надзор и надзор органа старатељства

Члан 94.

Судија за малолетнике суда који је изрекао васпитну меру и јавни тужилац за малолетнике дужни су да прате резултате извршења васпитне мере обилажењем малолетника смештених у заводу или установи у којој се васпитна мера извршава, као и непосредним увидом и разматрањем извештаја о току извршења изречене васпитне мере.

Надлежни орган старатељства дужан је да сваких шест месеци доставља суду и јавном тужиоцу за малолетнике извештај о току извршења осталих васпитних мера. Судија за малолетнике овај извештај може тражити и у краћем временском року. Судија за малолетнике може одредити да извештај сачини одређено стручно лице (социјални радник, психолог, педагог, специјални педагог и др), ако га има у седишту суду.

Управа завода, односно установе у којој се извршава васпитна мера дужан је да сваких шест месеци достави судији за малолетнике суда који је судио у првом степену и јавном тужиоцу за малолетнике извештај о резултатима извршења мере. Судија за малолетнике овај извештај може тражити и у краћем временском року.

Обустављање извршења и измена одлуке о васпитним мерама

Члан 95.

Кад су испуњени услови предвиђени у овом закону за измену одлуке о изреченој васпитној мери, одлуку о томе доноси суд који је у првом степену донео решење о васпитној мери, ако сам нађе да је то потребно, или на предлог јавног тужиоца за малолетнике, малолетника, његових родитеља, усвојитеља, односно старатеља, управника завода, односно установе или органа старатељства коме је поверен надзор над малолетником.

Пре доношења одлуке суд ће саслушати јавног тужиоца за малолетнике, малолетника, родитеље, усвојитеља, односно старатеља малолетника или друга лица, а прибавиће и потребне извештаје од завода или установе у којој се извршава заводска мера, односно од органа старатељства или других органа и установа.

По одредбама ст. 1. и 2. овог члана доноси се и одлука о обустављању извршења васпитне мере и о условном отпусту из члана 24. овог закона.

Одлуку о обустављању, измени одлуке о васпитној мери или о условном отпусту, доноси веће за малолетнике суда из става 1. овог члана. Ако је васпитна мера изречена млађем пунолетном лицу у смислу члана 41. став 2. и члана 42. став 1. овог закона одлуку из става 1. овог члана доноси суд које је том лицу судио у првом степену.

На седницу већа позивају се и обавезно присуствују малолетник и његови родитељи, уствојитељ, односно старатељ малолетника, јавни тужилац за малолетнике, бранилац и представник органа старатељства, односно завода или установе у којој се васпитна мера извршава.

III. ПРИМЕНА ВАСПИТНИХ НАЛОГА И ИЗВРШЕЊЕ КРИВИЧНИХ САНКЦИЈА

1. Примена васпитних налога

Члан 96.

Примена васпитних налога прописаних овим законом уређује се актом министра надлежног за послове правосуђа.

2. Основне одредбе о извршењу кривичних санкција

Забрана тортуре

Члан 97.

Зaбрaњeни су и кaжњиви пoступци кojимa сe малолетник прeмa кoмe сe извршaвa кривичнa сaнкциja пoдвргaвa билo кaквoм oблику мучeњa, нeчoвeчнoг или пoнижaвajућeг кaжњaвaњa или пoступaњa, злoстaвљaњa или eкспeримeнтисaњa.

Малолетник не сме бити подвргнут експерименталним лековима и третманима.

Забрана дискриминације приликом извршења

Члан 98.

Малолетници према којима се извршавају кривичне санкције равноправни су без обзира на расу, боју коже, пол, језик, вероисповест, политичко или друго уверење, национално, етничко или социјално порекло, имовинско стање, статус стечен рођењем или други статус малолетника, његовог родитеља, усвојиоца или стараоца, као и на друге облике различитости.

Поступање према малолетнику

Члан 99.

У току извршавања кривичних санкција према малолетнику треба поступати на начин који одговара његовом узрасту, степену зрелости и другим својствима личности, уз поштовање достојанства малолетника, подстицање његовог целовитог развоја и учешћа у сопственој ресоцијализацији, придржавајући се савремених педагошких, психолошких и пенолошких знања и искустава.

Трошкови извршења кривичних санкција

Члан 100.

Трошкови извршења кривичних санкција према малолетнику падају на терет буџетских средстава.

Трошкове извршења заводских кривичних санкција сноси министарство надлежно за послове правосуђа.

Трошкове извршења других кривичних санкција и примене васпитних налога сноси министарство надлежно за послове социјалне политике.

Дужност судије за малолетнике

Члан 101.

Кад судија за малолетнике у току извршења кривичне санкције утврди да постоје чињенице и околности које упућују на потребу предузимања мера ради заштите права малолетника, дужан је да о томе обавести надлежни орган старатељства пребивалишта или боравишта малолетника.

3. Општа правила за извршење заводских кривичних санкција

Општа гарантована права малолетника

Члан 102.

Малолетник према коме се извршавају заводске кривичне санкције не може имати мања права него пунолетно осуђено лице.

Образовање и радно оспособљавање малолетника

Члан 103.

Малолетнику се омогућују услови за стицање основног и средњег стручног образовања и радног оспособљавањ~~а~~.

Право на редовне прегледе

Члан 104.

Малолетници према којима се извршава заводска васпитна мера или казна малолетничког затвора подвргавају се најмање једанпут годишње систематском прегледу од стране одговарајуће здравствене установе.

Најмање два пута годишње саставља се извештај о психичком стању малолетника и доставља судији за малолетнике суда који је судио у првом степену и који врши надзор, односно има увид над извршењем кривичне санкције из става 1. овог члана.

Забрана изрицања мере упућивања у самицу

Члан 105.

Лицу које није навршило 18 година не може бити изречена дисциплинска мера упућивања у самицу.

Забрана ношења и употребе ватраног оружја

Члан 106.

3абрањено је ношење и употреба ватреног оружја унутар васпитно-поправног дома, осим када је то потребно ради остварења сврхе из члана 136. став 3. овог закона, односно унутар казнено-поправног завода за малолетнике, осим у случајевима прописаним законом који уређује извршење кривичних санкција.

Појединачни програм поступања према малолетнику

Члан 107.

Извршење васпитних мера и казне малолетничког затвора заснива се на појединачном програму поступања са малолетником који је прилагођен његовој личности и у складу са савременим достигнућима науке, педагошке и пенолошке праксе.

Појединачни програми се израђују на основу целовитог сагледавања зрелости и других својстава личности малолетника, његовог узраста, нивоа образовања, ранијег живота малолетника и понашања у социјалној средини, врсте кривичног дела и околности под којима је учињено.

Појединачним програмом посебно се утврђују: ниво зрелости малолетника, друга својства његове личности, могућност укључивања у процес образовања и радног оспособљавања, коришћење и организација слободног времена, рад са родитељем, усвојиоцем или стараоцем малолетника и другим члановима његове породице, као и други облици психосоцијалног, педагошког и пенолошког утицаја на малолетника.

Право малолетника на притужбу и жалбу

Члан 108.

Малолетник који сматра да је лишен одређених права или да су му она повређена, као и да су учињене друге незаконитости или неправилности у току извршења заводске васпитне мере и казне малолетничког затвора, има право притужбе управнику завода или установе у којима се та кривична санкција извршава.

Поводом притужбе малолетника управник завода у којој се васпитна мера, односно казна малолетничког затвора извршава у року од три дана доноси у писаном облику образложено решење којим се притужба одбија као неоснована или се утврђује њена потпуна или делимична основаност, у ком случају се хитно предузимају одговарајуће мере за отклањање учињених повреда или лишавања права малолетника, односно других незаконитости или неправилности. Решење мора садржати поуку о правном леку.

Против решења управника о притужби малолетник може, у року од осам дана од пријема решења, поднети жалбу већу за малолетнике првостепеног суда који врши надзор над извршењем васпитне мере, односно већу за малолетнике првостепеног суда који је судио у поступку у коме је изречена казна малолетничког затвора.

4. Извршење васпитних мера

а) Опште одредбе

Извршност одлуке и надлежност органа старатељства

Члан 109.

Васпитна мера се извршава кад одлука којом је изречена постане извршна, осим ако овим законом није другачије одређено.

За извршење васпитних мера надлежан је орган старатељства, ако овим законом није другачије одређено.

б) Извршење мера посебних обавеза

Члан 110.

Надзор над извршењем мера посебних обавеза из члана 17. став 2. овог закона врши судија за малолетнике суда који је судио у првом степену.

На захтев судије за малолетнике суда из става 1. овог члана надлежни орган старатељства дужан је да достави извештај о току и резултатима извршења изречене мере посебне обавезе.

Сачињавање извештаја из става 2. овог члана судија за малолетнике може поверити и стручном лицу из члана 94. став 2. овог закона.

Извршење мера посебних обавеза из члана 17. став 2. овог закона ближе се уређује актом који доноси министар надлежан за послове правосуђа.

в) Извршење мера појачаног надзора

а. Појачан надзор од стране родитеља, усвојитеља или старатеља

Почетак извршења

Члан 111.

Извршење васпитне мере појачаног надзора од стране родитеља, усвојитеља или старатеља почиње даном кад се родитељу, усвојиоцу или стараоцу малолетника достави извршна судска одлука којом је васпитна мера изречена.

Дужност родитеља, усвојитеља или старатеља

Члан 112.

Родитељ, уствојитељ или старатељ малолетника дужан је да извршава налоге и упутства судије за малолетнике суда који је судио у првом степену и да надлежном органу старатељства омогући проверу извршења васпитне мере и прихвати указану помоћ у циљу њеног извршења.

Судија за малолетнике који је судио у првом степену решава о насталом неслагању између родитеља, усвојиоца или стараоца малолетника и органа старатељства.

Обавештавања суда о извршењу мере

Члан 113.

Орган старатељства обавештава суд који је судио у првом степену о току и резултатима извршења васпитне мере у роковима прописаним чланом 94. став 2. овог закона. Орган старатељства без одлагања обавештава суд о разлозима који отежавају извршење мере.

Родитељ, усвојитељ или старатељ малолетника, независно од обавезе органа старатељства из става 1. овог члана и рокова прописаних у члану 94. став 2. овог закона, могу да обавештавају суд о резултатима извршења васпитне мере.

б. Појачан надзор у другој породици

Општа одредба

Члан 114.

Васпитна мера појачаног надзора у другој породици извршава се у породици коју је одредио суд који је судио у првом степену, на предлог надлежног органа старатељства.

По пријему извршне судске одлуке, која је претходно достављена малолетнику, надлежни орган старатељства упућује малолетника у породицу која је одређена судском одлуком.

Начин извршења мере

Члан 115.

Надлежни орган старатељства и породица у коју се малолетник смешта закључују уговор у писаном облику којим се уређују међусобна права и обавезе. У име породице уговор закључује пословно способни члан породице кога други чланови породице овласте.

Породица у коју је малолетник смештен дужна је да надлежном органу старатељства омогући проверу извршења васпитне мере и прихвати понуђену помоћ ради остваривања сврхе васпитне мере.

За време извршења ове васпитне мере малолетник одржава везе са својом породицом, ако суд који прати и контролише извршење васпитне мере, на предлог органа старатељства, другачије не одлучи.

Смештај у другу породицу

Члан 116.

Суд који је судио у првом степену у поступку у коме је изречена васпитна мера појачаног надзора у другој породици може по службеној дужности, или на предлог јавног тужиоца за малолетнике, односно органа старатељства, да одреди смештај малолетника у неку другу породицу ако се прилике у породици у којој је малолетник смештен толико измене да отежавају извршење васпитне мере.

Сходна примена

Члан 117.

Одредбе овог закона којима се уређује извршење васпитне мере појачаног надзора од стране родитеља, усвојитеља или старатеља примењују се сходно и на извршење васпитне мере појачаног надзора у другој породици.

в. Појачан надзор од стране органа старатељства

Надлежност органа старатељства и одређивање стручног лица

Члан 118.

За извршење васпитне мере појачаног надзора од стране органа старатељства надлежан је орган старатељства према пребивалишту, односно боравишту малолетника у време кад је одлука којом је васпитна мера изречена постала извршна.

Орган старатељства дужан је да по пријему извршне одлуке којом је васпитна мера појачаног надзора изречена, одреди службено лице органа старатељства или друго стручно лице које ће меру спроводити и о томе одмах обавести судију за малолетнике суда који је судио у првом степену.

Извршење мере

Члан 119.

Стручно лице коме је поверено спровођење васпитне мере сачињава програм рада са малолетником, у складу са упутствима суда и надлежног органа старатељства.

Државни органи, васпитне, образовне и друге установе дужни су да стручном лицу које спроводи ову васпитну меру пруже помоћ, а родитељ, усвојитељ или старатељ дужан је да обавести стручно лице о приликама које отежавају извршење мере.

У свему осталом на извршење васпитне мере појачаног надзора од стране органа старатељства сходно се примењују одредбе овог закона којима се уређује извршење васпитне мере појачаног надзора од стране родитеља, усвојитеља или старатеља.

г. Појачан надзор уз дневни боравак у одговарајућој установи за васпитавање и образовање малолетника

Надлежност и овлашћење органа старатељства

Члан 120.

Орган старатељства надлежан према пребивалишту или боравишту малолетника у време кад је одлука којом је васпитна мера појачаног надзора уз дневни боравак у одговарајућој установи за васпитавање и образовање малолетника постала извршна, надлежан је за извршење ове васпитне мере.

Орган старатељства одређује установу из става 1. овог члана и стара се о спровођењу дневног боравка малолетника у тој установи.

Начин извршења мере

Члан 121.

Дневни боравак може трајати најдуже четири часа у току радног дана у временском периоду одређеном у члану 21. став 2. овог закона.

Малолетник за време извршења ове мере остаје код својих родитеља, усвојиоца или стараоца, односно лица која се о њему старају, наставља да похађа школу или одлази на посао.

О дневном боравку води се дневник рада. Извештај о току и резултатима спровођења дневног боравка малолетника, по његовом истеку, а по потреби и у току трајања, доставља се судији за малолетнике суда који је судио у првом степену, јавном тужиоцу за малолетнике и надлежном органу старатељства од стране установе у којој се спроводи дневни боравак малолетника.

Одредбе овог закона којима се уређује извршење васпитне мере појачаног надзора од стране родитеља, усвојиоца или стараоца сходно се примењују и на извршење васпитне мере појачаног надзора уз дневни боравак у одговарајућој установи за васпитавање и образовање малолетника.

д. Надзор над извршењем и контрола извршења

Члан 122.

Надзор над извршењем и контролу извршења васпитне мере врши судија за малолетнике суда који је судио у првом степену.

Првостепени суд је дужан да, сходно Судском пословнику, води Контролник извршења васпитних мера и сачињава списе праћења и контроле њиховог извршења у складу са актом министра надлежан за правосуђе.

Непосредан надзор и контрола

Члан 123.

Судија за малолетнике и јавни тужилац за малолетнике најмање једанпут годишње врше непосредни надзор и контролу извршења васпитних мера.

Извештаји о току и резултатима извршења васпитних мера прибављају се и достављају се у смислу члана 94. ст. 2. и 3. овог закона.

5. Извршење заводске васпитне мере

Извршење у васпитно-поправном дому

Члан 124.

Заводска мера упућивања у васпитно-поправни дом извршава се у васпитно-поправном дому.

Заводска мера упућивања у васпитно-поправни дом изречена лицу женског пола извршава се у женском одељењу васпитно-поправног дома.

Пунолетно лице коме је изречена васпитна мера из става 1. овог члана, као и малолетник који у васпитно-поправном дому, док траје мера, постане пунолетан, смешта се у посебно одељење васпитно-поправног дома.

Лице коме је изречена заводска мера упућивања у васпитно-поправни дом у њему може остати до навршене двадесет треће године.

Дужност непосредног обиласка

Члан 125.

Судија за малолетнике суда који је судио у првом степену и надлежни јавни тужилац за малолетнике најмање два пута у току године обилазе малолетника смештеног у васпитно-поправном дому, где у непосредном контакту са малолетником и стручним лицима која се старају о извршењу, као и увидом у одговарајућу документацију, проверавају законитост и правилност поступања, прате појединачни програм поступања и цене постигнути успех у извршењу заводске мере.

О уоченим пропустима и другим запажањима лица из става 1. овог члана дужна су да без одлагања обавесте орган управе надлежан за стручни надзор над извршењем васпитне заводске мере, као и васпитно-поправним дом.

Поводом обавештења судије за малолетнике, односно јавног тужиоца за малолетнике, орган надлежан за стручни надзор, као и управа васпитно-поправног дома дужни су да без одлагања изврше одговарајуће провере и предузму мере за отклањање незаконитости и неправилности и о томе обавесте судију за малолетнике и јавног тужиоца за малолетнике из става 1. овог члана.

Одлагање започињања извршења заводске мере

Члан 126.

На молбу малолетника, његовог родитеља, усвојитеља или старатеља или на предлог надлежног органа старатељства, извршење заводске мере из оправданих разлога може се одложити.

О одлагању одлучује решењем веће за малолетнике суда који је судио у првом степену, у року од три дана од пријема молбе.

Против првостепеног решења малолетник, његови родитељи, уствојитељ или старатељ могу поднети жалбу непосредно вишем суду у року од три дана од пријема решења.

Веће за малолетнике вишег суда одлучује о жалби у року од три дана од пријема жалбе.

Молба и предлог из става 1. и жалба из става 3. овог члана задржавају извршење заводске мере.

Ако првостепени суд приликом поновног одбијања молбе за одлагање извршења утврди да се право на молбу злоупотребљава, одлучиће да жалба не задржава извршење заводске мере.

Прекид извршења заводске мере

Члан 127.

На молбу малолетника, његовог родитеља, усвојитеља или старатеља, на предлог надлежног органа старатељства или управника васпитно-поправног дома, суд који је судио у првом степену може, из оправданих разлога, прекинути извршење васпитне мере.

Прекид извршења заводске мере дозволиће се на захтев јавног тужиоца за малолетнике ако је против решења о изрицању те мере поднет захтев за заштиту законитости.

Прекид извршења заводске мере траје најдуже три месеца, а у случају болести малолетника може трајати и дуже.

Против првостепеног решења лица из става 1. овог члана могу изјавити жалбу већу за малолетнике вишег суда у року од три дана од пријема решења, а које о жалби одлучује у року од три дана од пријема жалбе.

Време прекида извршења не урачунава се у време трајања мере.

Сходна примена

Члан 128.

У свему осталом, на одлагање и прекид извршења заводске мере, права малолетника, диспиплинске преступе, дисциплински поступак и извршење дисциплинских мера према малолетницима сходно се примењују одредбе закона који уређује извршење кривичних санкција према лицима који издржавају казну затвора за учињено кривично дело.

Надлежност суда за упућивање малолетника

Члан 129.

За упућивање малолетника у васпитно-поправни дом надлежан је суд који је судио у првом степену, који је дужан је да извршну одлуку са изводом из матичне књиге рођених, исправом или доказом о његовом дотадашњем школовању и оспособљавању, налазом о здравственом стању, подацима о ранијем вршењу кривичних дела, вођеним поступцима и извештајима органа старатељства, достави органу надлежном за извршење у року од три дана од дана када је одлука постала извршна.

Орган коме је одлука достављена на извршење дужан је да приступи извршењу кривичне санкције у року од три дана од пријема одлуке и документације из става 1. овог члана.

Малолетнику се за припрему мора оставити најмање осам дана.

Малолетника који се налази у притвору у васпитно-поправни дом упућује суд који је судио у првом степену.

Суд који упућује малолетника на извршење васпитне мере доставља васпитно-поправном дому одлуку о изреченој мери са документацијом из става 1. овог закона.

Налог за извршење

Члан 130.

Малолетнику који није у притвору, суд који му је судио у првом степену, налаже у писменом облику да се одређеног дана јави на извршење изречене васпитне мере или налаже родитељу, усвојитељу или старатељу да малолетника одређеног дана доведе у васпитно-поправни дом.

Суд из става 1. овог члана обавештава васпитно-поправни дом о датуму када малолетник треба да се јави и уз то обавештење доставља извршну одлуку о изрицању васпитне мере са подацима о малолетнику прибављеним у току поступка из члана 129. став 1. овог закона.

Ако се малолетник по налогу суда не јави у васпитно-поправни дом, суд наређује његово довођење, а ако се малолетник крије или је у бекству, суд наређује издавање потернице.

У случају бекства малолетника из васпитно-поправног дома управник дома наређује издавање потернице.

Пријем малолетника

Члан 131.

Приликом ступања малолетника у васпитно-поправни дом најпре се утврђује његов идентитет, затим следи лекарски преглед, а потом испитивање личности у посебном одељењу васпитно-поправног дома ради одређивања програма поступања. Ово испитивање може трајати најдуже до 30 дана.

Зa врeмe бoрaвкa мaлoлeтникa у приjeмнoм oдeљeњу стручни тим oдeљeњa, нa oснoву примљeнe и прибaвљeнe дoкумeнтaциje и нeпoсрeднoг рaдa сa мaлoлeтникoм и њeгoвим рoдитeљимa, усвojиoцeм или стaрaoцeм, врши вишeстрaну прoцeну сa психoлoшкoг, пeдaгoшкoг, сoциjaлнoг, мeдицинскoг, криминoлoшкoг, бeзбeдoнoснoг и другoг oдгoвaрajућeг стaнoвиштa.

Појединачни програм поступања са малолетником предлаже стручни тим, а доноси управник васпитно-поправног дома.

После испитивања из става 1. овог члана малолетник се распоређује у васпитну групу која се формира према узрасту, нивоу зрелости, другим личним својствима малолетника, као и одређеном програму поступања, у циљу примене истоврсних васпитних поступака и утицаја. васпитна група има највише десет малолетника и посебог васпитача.

Toкoм извршeњa заводске мере, у зaвиснoсти oд стeпeнa oствaривaњa прoгрaмa пoступaњa, прoгрaм пoступaњa мoжe сe измeнити oдлуком управника васпитно-поправног дома, на предлог стручног тима.

Приликом пријема у васпитно-поправни дом малолетник се на прикладан начин упознаје са својим правима и обавезама која произилазе из овог закона и прописа који уређују извршење кривичних санкција.

Одељења у васпитно-поправном дому и разврставање малолетника у одељења

Члан 132.

У васпитно-поправном дому пoстojе следећа oдeљeњa:

1) приjeмнo oдeљeњe, у кojeм сe oргaнизуje приjeм мaлoлeтникa;

2) oпштe oдeљeњe, у кojeм сe рeaлизуje oпшти прoгрaм пoступaњa;

3) oдeљeњe зa интeзивни рaд, у кojeм сe рeaлизуje интeзивни прoгрaм пoступaњa;

4) oтпуснo oдeљeњe, у кojeм сe рeaлизуje oтпуст мaлoлeтникa;

5) жeнскo oдeљeњe, у кojeм сe, пo прaвилу, рeaлизуjу сви плaнирaни прoгрaми прeмa мaлoлeтницaмa;

6) одељење за малолетнике са сметњама у развоју.

Права малолетника

Члан 133.

Малолетник према коме се извршава заводска мера упућивања у васпитно-поправни дом има следећа права:

1) да носи своје рубље, oдговарајућу цивилну одећу и обућу, као и да му, ако их нема, васпитно-поправни дом обезбеди рубље, цивилну одећу и обућу који су примерени годишњем добу и месним климатским приликама;

2) на засебан лежај, са одговарајућом постељином;

3) на исхрану која је дијететски, хигијенски и здравствено прилагођена његовом узрасту, која ће му омогућити нормалан психофизички развој;

4) на најмање три оброка дневно чија је укупна вредност најмање 14.600 џула;

5) здравствену заштиту у складу са законом који уређује здравствену заштиту;

6) у просторијама у којима малолетници бораве морају бити чисте, суве, проветрене и довољно загрејане и довољно осветљене како природним, тако и вештачким светлом;

7) просторије у којима бораве малолетници морају имати примерене санитарне уређаје, а васпитно-поправни дом је дужан да обезбеди прибор и средства за одржавање хигијене;

8) да изван затворених просторија, у слободно време, на свежем ваздуху проводе најмање три часа дневно;

9) да учествује у организованим културним, спортским и другим прикладним активностима изван васпитно-поправног дома;

10) на обезбеђивање услова за бављење физичком културом и спортом;

11) да похађа наставу изван васпитно-поправног дома ако васпитно-поправни дом није организовао наставу одређеног смера или степена образовања и ако то оправдавају дотадашњи успеси у васпитавању и школовању малолетника, под условом да то не штети извршењу васпитне мере;

12) на свакодневно телефонирање родитељу, усвојитељу и старатељу о свом трошку, а по одобрењу управника васпитно-поправног дома и другим лицима, с тим што се телефонски разговор не контролише, осим када управник васпитно-поправног дома оцени да је то неопходно због постојања сумње да су телефонски разговори намењени чињењу или припремању кривичног дела или ако би могла да наступи друга опасност за безбедност људи и имовине;

13) на неограничени пријем пакета чија се тежина и допуштена садржина одређују актом о кућном реду;

14) на једну посету недељно од стране родитеља, усвојиоца, староца, брачног друга, лица са којим је засновао брачну заједницу, детета и осталих сродника у правој линији, а у побочној линији до четвртог степена сродства;

15) да са брачним другом или лицем са којим је засновао ванбрачну заједницу једном месечно проведе до три сата насамо у, за ту сврху, одређеној просторији у оквиру васпитно-поправног дома;

16) да га два пута месечно посете и друга лица која не ометају извршење васпитне мере;

17) да према својим могућностима ради у васпитно-поправном дому сагласно обавезама у похађању наставе. За малолетника који не похађа наставу радно време траје сходно општим прописима. Малолетник се изван радног времена може упослити највише два часа дневно на одржавању чистоће и другим текућим пословима у васпитно-поправном дому;

18) на накнаду за рад и новчане награде за посебне успехе у раду, чије најниже и највише износе одређује директор органа управе надлежног за извршење кривичних санкција, као и право да половином накнаде и награде слободно располаже, а остатак му се ставља на штедњу, с тим да му, изузетно, управник дома може одобрити коришћење целе накнаде;

19) на дневни и недељни одмор сходно општим прописима;

20) на годишњи одмор у трајању од 18 до 30 дана који се користи изван дома или у дому, с тим да о дужини, начину и месту коришћења одлучује управник на предлог васпитача;

21) на здравствену заштиту изван васпитно-поправног дома ако дом не може да пружи одговарајућу здравствену заштиту. Време проведено на лечењу у одговарајућој здравственој установи урачунава се у трајање васпитне мере.

Проширена права и погодности малолетника

Члан 134.

Малолетнику који се добро влада и залаже на раду управник васпитно-поправног дома може, на образложени предлог стручног тима, доделити следеће погодности:

1) проширено право на пријем посета;

2) слободне изласке из дома у град;

3) посете спортским, културним или другим прикладним догађајима изван васпитно дома;

4) посете породици, сродницима или другим блиским лицима за време викенда и празника;

5) одсуства из васпитно-поправног дома до 15 дана;

6) ванредно одсуство.

Проширено право на пријем посета подразумева и чешће посете лица из члана 133. тачка 14) овог закона.

Управник може малолетнику доделити и друге погодности које повољно утичу на извршење васпитне мере.

У случају да малолетник не испуњава услове из става 1. овог члана, стручни тим васпитно-поправног дома може предложити одузимање проширених права и додељених погодности, о чему одлучује управник васпитно-поправног дома.

Против одлуке управника васпитно-поправног дома о одузимању проширених права и додељених погодности може се изјавити жалба у року од три дана од дана пријема одлуке. Жалба не одлаже извршење одлуке.

О жалби одлучује судија за малолетнике првостепеног суда који врши надзор над извршењем заводске васпитне мере у року од осам дана од дана пријема жалбе.

Дисциплинске мере

Члан 135.

За учињене дисциплинске преступе малолетнику се могу изрећи следеће дисциплинске мере:

1) опомена;

2) одузимање додељене погодности;

3) издвајање у посебну просторију.

Дисциплинске мере одузимања додељених погодности и издвајање у посебну просторију могу се изрећи кумулативно.

Малолетник коме је изречена дисциплинска мера издвајања у посебну просторију не може 15 дана после извршења дисциплинске мере користити проширена права и погодности из члана 134. овог закона.

Дисциплинска мера издвајања у посебну просторију изриче се у трајању до седам дана, а приликом стицаја дисциплинских преступа – до 15 дана.

Ако се сврха дисциплинске мере може постићи и без извршења мере, извршење дисциплинских мера одузимања додељених погодности и издвајања у посебну просторију може се условно одложити до три месеца. Условно одлагање извршења дисциплинске мере може се опозвати ако се малолетнику у року за који је одложено извршење изрекне ново одузимање додељених погодности или издвајање у посебну просторију. Издвајање у посебну просторију се изриче у трајању до десет дана ако је за каснији преступ изречено одузимање додељених погодности, а када је за каснији преступ изречено издвајање у посебну просторију - издвајање у посебну просторију се изриче у трајању до 15 дана.

Дисциплинска мера издвајања у посебну просторију је мера непрекидног боравка два или више малолетника у посебној просторији.

Током извршења мере издвајања у посебну просторију малолетник најмање два часа дневно борави изван затворене просторије, на свежем ваздуху.

Током извршења мере издвајања у посебну просторију малолетника су дужни да посете сваког дана лекар и васпитач, а најмање сваки трећи дан управник дома.

Током извршења мере издвајања у посебну просторију малолетнику морају бити приступачни уџбеници и друга литература која неће имати штетног утицаја на његово васпитавање.

Употреба средстава принуде према малолетнику

Члан 136.

Према малолетнику се не смеју користити сила и средства принуде изузев као крајња мера у самоодбрани, у случају покушаја бекства, физичког отпора у односу на налог издат у складу са законом, као и у случају непосредне опасности од самоповређивања, повређивања другог лица или у случају проузроковања озбиљне штете за имовину завода.

Изузетно употребљена сила или средство принуде мора бити у мери која је неопходна и у најкраћем временском трајању.

Ватрено оружје према малолетнику може се применити једино ако се другим средствима принуде не може заштитити живот малолетника или другог лица у случају непосредног напада.

O нaмeри примeнe мeрe принудe усмeнo и jaснo сe упoзoрaвa малолетник прeмa кojeм ћe сe принуда примeнити, oсим aкo сe рaди o истoврeмeнoм или нeпoсрeднo прeдстojeћeм прoтивпрaвнoм нaпaду.

Нeпoсрeднo нaкoн примeнe мeрe принудe, oбaвeзaн je лeкaрски прeглeд малолетника прeмa кoмe je мeрa примeњeнa. Прeглeд сe пoнaвљa по протеку 12 часова, а пре истека 24 чaсa o примeнe мeрe.

Писaни извeштaj службe зa oбeзбeђeњe, мeдицинскa дoкумeнтaциja и извeштajи o oбaвљeним лeкaрским прeглeдимa дoстaвљajу сe упрaвнику дома бeз oдлaгaњa. Извeштaj лeкaрa сaдржи и нaвoдe малолетника прeмa кoмe je мeрa принудe примeњeнa o нaчину нaстaнкa пoврeдa и мишљeњe лeкaрa o пoвeзaнoсти примeњeнe мeрe нaстaлих пoврeдa. Упрaвник дома oбaвeштaвa орган управе надлежан за извршење кривичних санкција o упoтрeби мeрa принудe и прoслeђуje извeштaje у рoку oд 24 чaсa oд врeмeнa примeнe мeрe принудe.

Отпуштање са извршења заводске мере

Члан 137.

Малолетник се отпушта са извршења заводске мере кад протекне законом одређено најдуже трајање мере или кад суд донесе одлуку о обустављању њеног извршења или о условном отпусту.

О условном отпусту мере упућивања у васпитно-поправни дом, на молбу малолетника, одлучује веће за малолетнике суда који је судио у првом степену.

Када се малолетник налази у завршном разреду школе или при крају стручног оспособљавања, а отпуштањем из васпитно-поправног дома би се онемогућио завршетак школовања или стручног оспособљавања, васпитни-поправни дом може, на молбу малолетника, омогућити му да заврши школовање или стручно оспособљавање.

Подзаконски акт

Члан 138.

Извршење васпитне мере упућивања у васпитно-поправни дом, појединачни програм поступања, измена програма поступања и додељивање проширених права и погодности малолетника ближе се уређује актом министра надлежног за послове правосуђа.

6. Извршење казне малолетничког затвора

Општа одредба

Члан 139.

Казна малолетничког затвора извршава се у казнено-поправном заводу за малолетнике.

Осуђена лица казну малолетничког затвора издржавају, по правилу, заједно, а одвојено само ако то захтева здравствено стање осуђеног или потреба осигурања безбедности и одржавања реда и дисциплине у казнено-поправном заводу.

Казна малолетничког затвора изречена лицима женског пола извршава се у посебном одељењу казнено-поправног завода за жене.

Малолетници се упућују на извршење казне малолетничког затвора у складу са распоредним актом министарства надлежног за правосуђе.

Пунолетна лица којима је изречена казна малолетничког затвора смештају се у посебно одељење завода, као и малолетници који за време извршења казне малолетничког затвора постану пунолетни.

Трајање издржавања казне у казнено-поправном заводу за малолетнике

Члан 140.

Осуђени на казну малолетничког затвора у казнено-поправном заводу за малолетнике могу остати најдуже до навршене двадесет треће године, а ако до тада не издрже казну, премештају се у казнено-поправне заводе у којима пунолетна лица издржавају казну затвора изречену за кривично дело.

Изузетно, у казнено-поправном заводу за малолетнике осуђени на казну малолетничког затвора може остати иако је навршио двадесет три године, ако је то потребно ради завршавања школовања или стручног оспособљавања, или ако остатак неиздржане казне није већи од шест месеци, али најдуже до навршене двадесет пете године.

Право на судску заштиту

Члан 141.

Осуђени који издржава казну малолетничког затвора има право на судску заштиту против мера и одлука управника казнено-поправног завода у коме издржава казну.

О захтеву осуђеног на казну малолетничког затвора за судску заштиту против мера и одлука из става 1. овог члана, одлучује веће за малолетнике суда који је судио у првом степену.

Радно време осуђеног малолетника

Члан 142.

Радно време осуђеног на казну малолетничког затвора одређује се тако да му се омогућава школовање и стручно оспособљавање, као и да има довољно времена за телесно васпитање, културно-уметничку активност, вршење верских обреда и разоноду.

Права осуђеног малолетника

Члан 143.

Управник завода у коме се извршава казна малолетничког затвора, поред права из члана 133. овог закона, може одобрити осуђеном лицу које се примерно понаша и залаже у учењу и раду, одсуство ради посећивања родитеља, усвојитеља, старатеља, брачног друга, лица са којим је засновало ванбрачну заједницу, деце, усвојеника, браће и сестара, односно другог блиског лица.

Одсуство из става 1. овог члана може се одобрити два пута у току једне године и може трајати сваки пут до 14 дана, а по правилу се одобрава у време кад се не одржава настава.

Лицу осуђеном на казну малолетничког затвора не може се ограничити дописивање са родитељима, усвојитељем, старатељем, брачним другом, лицем са којим је засновало ванбрачну заједницу, децом, усвојеником, браћом и сестрама.

Боравак на свежем ваздуху

Члан 144.

Лицу које издржава казну малолетничког затвора мора се омогућити да изван затворених просторија у слободно време, на свежем ваздуху, проведе најмање три часа дневно.

Условни отпуст

Члан 145.

О условном отпусту осуђеног на казну малолетничког затвора одлучује веће за малолетнике суда који је судио у првом степену.

Веће за малолетнике одлучује о условном отпусту на основу молбе малолетника.

Пре доношења одлуке председник већа за малолетнике ће, по потреби, усмено саслушати малолетника, његове родитеље, представнике органа старатељства и друга лица и прибавити извештај и мишљење казнено-поправног завода о оправданости условног отпуста. Усмено саслушање малолетника обавезно је ако се одлучује о условном отпусту после две трећине издржане казне, осим ако веће за малолетнике, на основу доступне документације, не оцени да су испуњени услови за условни отпуст.

О опозивању условног отпуста, када се за то стекну услови, после саслушања јавног тужиоца за малолетнике и малолетника, одлучује суд који је донео одлуку о условном отпусту.

Сходна примена и подзаконски акт

Члан 146.

Одредбе овог закона којима се уређује упућивање и пријем малолетника, одлагање и прекид извршења, права малолетника, дисциплинско кажњавање малолетника и употребу средстава принуде у васпитно-поправном дому, примењују се и на извршење казне малолетничког затвора.

У свему осталом на извршење казне малолетничког затвора сходно се примењују одредбе закона који уређује извршење кривичних санкција којима се уређује извршење казне затвора изречене за кривично дело.

Извршење казне малолетничког затвора ближе се уређује актом министра надлежног за послове правосуђа.

Примена на пунолетне учиниоце кривичних дела

Члан 147.

Одредбе о извршењу кривичних санкција према малолетницима примењују се и на пунолетне учиниоце кривичних дела којима је изречена васпитна мера или казна малолетничког затвора, као и на лица која за време извршења тих санкција постану пунолетна.

7. Посебне одредбе о извршењу мера безбедности

Члан 148.

Мера безбедности обавезног психијатријског лечења и чувања у здравственој установи извршава се у посебном одељењу специјалне затворске болнице или посебном одељењу здравствене установе одређеном за малолетнике.

Извршење мера безбедности обавезног психијатријског лечења и чувања у здравственој установи, обавезног лечења алкохоличара и обавезног лечења наркомана прилагођава се узрасту и личности малолетника.

Мера безбедности обавезног психијатријског лечења и чувања у здравственој установи се малолетнику изриче у поступку који се води сходном применом закона који уређује кривични поступак.

За упућивање малолетника на извршавање мере безбедности из става 1. овог члана надлежан је суд који суди у првом степену.

8. Помоћ после извршења заводских мера и казне малолетничког затвора

Припрема за отпуштање

Члан 149.

Надлежни орган старатељства дужан је да током трајања заводске мере и казне малолетничког затвора одржава сталну везу са малолетником, његовом породицом и установом у коју је малолетник смештен како би се малолетник и његова породица што боље припремили за враћање малолетника у ранију социјалну средину и његово укључивање у даљи друштвени живот.

Завод или установа у којима се извршавају заводске мере и завод у коме се извршава казна малолетничког затвора дужни су да најмање три месеца пре планираног отпуштања малолетника обавесте о томе родитеље малолетника, усвојиоца или стараоца, односно блиске сроднике са којима је малолетник живео, као и надлежни орган старатељства и предложе им мере које би требало предузети за прихватање малолетника.

Дужност родитеља и органа старатељства

Члан 150.

Родитељ, уствојитељ или старатељ, односно блиски сродник са којим је малолетник живео пре ступања на извршење заводске мере или казне малолетничког затвора, дужан је да о повратку малолетника у породицу обавести надлежни орган старатељства.

Надлежни орган старатељства дужан је да малолетнику, после извршења кривичне санкције из става 1. овог члана, пружи потребну помоћ.

Посебне дужности органа старатељства

Члан 151.

Надлежни орган старатељства дужан је да после отпуштања малолетника са извршења заводске мере или казне малолетничког затвора посебно брине о малолетнику без родитеља, као и о малолетнику чије су породичне и материјалне прилике несређене.

Ова брига подразумева нарочито смештај, исхрану, набавку одеће, лечење, помоћ у сређивању породичних прилика, окончање стручног оспособљавања и запошљавање малолетника.

Део трећи

ЗАШТИТА МАЛОЛЕТНИХ ЛИЦА КАО ОШТЕЋЕНИХ У КРИВИЧНОМ ПОСТУПКУ

Специјализација судија и тужилаца

Члан 152.

Судије које су стекле посебна знања из области права детета, кривичноправне заштите малолетних лица и заштите малолетних лица у кривичном поступку, воде поступак за кривична дела против полне слободе, трговине људима и трговине малолетним лицем ради усвојења када је оштећени малолетно лице, као и за кривична дела са елементом насиља ради посебне заштите личности малолетног лица као оштећеног.

Када је то потребно ради посебне заштите личности малолетних лица оштећених кривичним делима из става 1. овог члана, кривични поступак покреће јавни тужилац који је стекао посебна знања из области права детета, кривичноправне заштите малолетних лица и заштите малолетних лица у кривичном поступку.

Специјализација полиције

Члан 153.

Само овлашћено службено лице полиције које је стекло посебна знања из области права детета, кривичноправне заштите малолетних лица и заштите малолетних лица у кривичном поступку, може од малолетног лица које је оштећено неким од кривичних дела из члана 152. овог закона прикупљати обавештења у складу са законом који уређује кривични поступак.

Поступање према малолетном оштећеном

Члан 154.

Кад воде поступак за кривична дела учињена на штету малолетних лица, јавни тужилац, председник већа, судија појединац, судија за малолетнике и судије у већу ће се односити према оштећеном водећи рачуна о његовом узрасту, својствима личности, образовању и приликама у којима живи, посебно настојећи да се избегну могуће штетне последице поступка по његову личност и развој. Испитивање малолетних лица обавиће се, по правилу, уз помоћ психолога, педагога или другог стручног лица.

Ако се као сведок испитује малолетно лице које је оштећено кривичним делом наведеним у члану 152. овог закона, испитивање се може спровести највише два пута, а изузетно још једанпут ако је то неопходно ради остварења сврхе кривичног поступка. У случају да се малолетно лице испитује више од два пута, орган поступка је дужан да посебно води рачуна о заштити личности и развоја малолетног лица.

Када се на главном претресу малолетно лице оштећено кривичним делима из члана 152. овог закона испитује као сведок, испитивање врши председник већа, када оцени да би основно и унакрсно испитивање сведока могло да буде штетно по његову личност.

Дете које је оштећено кривичним делом из члана 152. овог закона се пре давања исказа, на прикладан начин прилагођен његовом узрасту и степену зрелости, поучава да је дужно да говори истину и ништа не прећути, али се не упозорава да је давање лажног исказа кривично дело.

Малолетном лицу, оштећеном кривичним делом наведеним у члану 152. овог закона, које се испитује као сведок на главном претресу, се не смеју постављати питања у којима је садржан одговор.

Ако с обзиром на особености кривичног дела и својства личности малолетног лица, оцени да је то потребно, судија ће наредити да се малолетно лице испита употребом техничких средстава за пренос слике и звука, а испитивање се спроводи без присуства странака и других учесника поступка, у просторији у којој се сведок налази, тако да му странке и лица која на то имају право, питања постављају посредством судије, психолога, педагога, социјалног радника или другог стручног лица.

Малолетна лица, као сведоци-оштећени, могу се испитати и у свом стану или другој просторији, односно овлашћеној установи-организацији, стручно оспособљеној за испитивање малолетних лица. При испитивању сведока-оштећеног, државни органи из става 1. овог члана могу наредити примену мера из става 2. овог члана.

Забрана суочавања са окривљеним

Члан155.

Дете оштећено кривичним делом из члана 152. овог закона не може се суочавати са окривљеним.

Ако се као оштећени испитује малолетно лице, које је услед природе, последице или других околности кривичног дела, посебно осетљив, односно ако се налази у посебно тешком психичком стању, суд може одлучити да га не суочава са окривљеним.

Постављање пуномоћника малолетном лицу

Члан 156.

Оштећеном малолетном лицу у поступку за кривична дела из члана 152. овог закона, које нема пуномоћника, суд може поставити пуномоћника из реда адвоката који су стекли посебна знања из области права детета, кривичноправне заштите малолетних лица и заштите малолетних лица у кривичном поступку, од његовог првог саслушања, ако је то потребно ради остваривања сврхе кривичног поступка и у циљу заштите личности малолетног оштећеног.

Препознавање окривљеног

Члан 157.

Ако препознавање окривљеног врши оштећено малолетно лице, орган поступка ће поступати посебно обазриво, а такво препознавање ће се у свим фазама поступка вршити на начин који у потпуности онемогућава да окривљени види ово лице.

Надлежност суда

Члан 158.

У погледу надлежности и састава суда који суди пунолетним окривљеним за кривична дела на штету малолетних лица, или малолетницима које се терете да су учинили кривична дела на штету малолетних лица, сходно се примењују одредбе закона који уређује кривични поступак, ако нису у супротности са одредбама овог закона.

Хитност поступка

Члан 159.

Кривични поступак за кривична дела из члана 152. овог закона је хитан.

Одредбе чл. 154. до 157. овог закона примењују се и у поступку према малолетнику.

Део четврти

КАЗНЕНЕ ОДРЕДБЕ

Прекршаји

Члан 160.

Новчаном казном од 20.000 до 100.000 динара казниће се за прекршај родитељ, усвојитељ или старатељ или друго лице које се брине о малолетнику:

1) ако без оправдања не поступи по одлуци суда који је судио у првом степену или упутству стручног лица одређеног од стране органа старатељства које је обавезно да се непосредно стара о извршењу васпитне мере и врши надзор над малолетником и извршењем васпитне мере;

2) ако без оправдања не поступи по налогу суда којим је обавезано да одређеног дана малолетника доведе у завод на извршење заводске васпитне мере (130. став 1).

Новчаном казном од 20.000 до 100.000 динара казниће се за прекршај управник завода који неоправдано не прими на извршење заводске васпитне мере малолетника упућеног од стране надлежног органа. Истом казном казниће се и управник завода који без одлуке надлежног органа отпусти малолетника који се налази на извршењу заводске васпитне мере.

Део пети

ПРЕЛАЗНЕ И ЗАВРШНЕ ОДРЕДБЕ

Започети поступци

Члaн 161.

Пoступци зaпoчeти прe ступaњa нa снaгу oвoг зaкoнa спрoвeшћe сe пo oдрeдбaмa Зaкoнa o малолетним учиниоцима кривичних дела и кривичноправној заштити малолетних лица („Службeни глaсник РС”, број 85/05).

Aкo je у пoступцимa из стaвa 1. oвoг члaнa пoслe ступaњa нa снaгу oвoг зaкoнa прeсудa, oднoснo рeшeњe кojим сe oкoнчaвa пoступaк укинутo и врaћeнo нa пoнoвнo суђeњe, пoнoвни пoступaк спрoвeшћe сe пo oдрeдбaмa oвoг зaкoнa.

Савет за праћење унапређења рада oргaнa кривичнoг пoступкa и извршењa кривичних санкција према малолетницима

Члан 162.

Mинистaрствo нaдлeжнo зa послове прaвoсуђe и Врхoвни касациони суд oснoвaћe Сaвeт зa прaћeњe и унaпрeђeњe рaдa oргaнa кривичнoг пoступкa и извршeњa кривичних сaнкциja прeмa мaлoлeтницимa и дoнeти акт o њeгoвoм рaду нajкaсниje у рoку oд шeст мeсeци oд дана ступaњa нa снaгу oвoг зaкoнa.

Члaнoви Сaвeтa имeнуjу сe из рeдa истaкнутих судиja, jaвних тужилaцa, пoлицajaцa, aдвoкaтa, стручних лицa зaвoдa зa извршeњe кривичних сaнкциja и oргaнa старатељства, кojи су у дужeм врeмeнскoм пeриoду рaдили или рaдe нa кривичним прeдмeтимa мaлoлeтникa, кao и лицa кoja су признaти стручњaци у oблaсти прeступништвa млaдих и кривичнoпрaвнe зaштитe мaлoлeтних лицa.

Сaвeт пoднoси министaрству нaдлeжнoм зa послове прaвoсуђe и Врхoвнoм касационом суду инициjaтивe, прeдлoгe, мишљeњa и aнaлизe кojи сe oднoсe нa прeступништвo мaлoлeтникa и кривичнoпрaвну зaштиту мaлoлeтних лицa и нa пoступaњe сa њимa прeмa oдрeдбaмa oвoг зaкoнa.

Доношење подзаконских аката

Члан 163.

Подзаконски акти предвиђени овим законом донеће се у року од шест месеци од дана ступања закона на снагу.

Престанак важења ранијег закона

Члан 164.

Даном почетка примене овог закона престају да важи Зaкoн o малолетним учиниоцима кривичних дела и кривичноправној заштити малолетних лица („Службeни глaсник РС”, број 85/05).

Ступање на снагу и почетак применe закона

Члан 165.

Овај закон ступа на снагу осмог дана од дана објављивања у „Службеном гласнику Републике Србије”, а примењује се по истеку шест месеци од дана ступања на снагу.